Rahandusministri … 2018. a

käskkirja nr … lisa

**Statistikaameti arengukava 2018–2022**

**Statistikaamet riikliku andmehalduse   
(*data governance*) juhtrollis**

Tallinn 2017

**Sisukord**

[Sissejuhatus 3](#_Toc507492578)

[Olukorra ülevaade 4](#_Toc507492579)

[Missioon 6](#_Toc507492580)

[Visioon 6](#_Toc507492581)

[Põhiväärtused 7](#_Toc507492582)

[Strateegiakaart 8](#_Toc507492583)

[Peamised eesmärgid 9](#_Toc507492584)

[Eesmärk 1. Pakkuda arusaadavat ja asjakohast teavet 9](#_Toc507492585)

[Eesmärk 2. Tagada riikliku statistika õigeaegsus ja usaldusväärsus 10](#_Toc507492586)

[Eesmärk 3. Luua kvaliteetset teavet võimalikult väikese halduskoormusega ja väga efektiivselt 11](#_Toc507492587)

[Peamised meetmed ja tegevusvaldkonnad 12](#_Toc507492588)

[Meede 1. Statistika tegemine võimalikult usaldusväärselt ja efektiivselt 12](#_Toc507492589)

[Meede 2. Teadmuse lahtimõtestamine 14](#_Toc507492590)

[Meede 3. Riigi andmehalduse juhtimine 15](#_Toc507492591)

[Meede 4. Andmeteenuse loomine 16](#_Toc507492592)

[Toetavad meetmed ja peamised tegevusvaldkonnad 17](#_Toc507492593)

[Meede 5. Partnerluse loomine 17](#_Toc507492594)

[Meede 6. Personali kompetentsuse suurendamine 18](#_Toc507492595)

[Meede 7. Tootmissüsteemi digiteerimine 19](#_Toc507492596)

[Strateegia uuendamine 20](#_Toc507492597)

[Lisad 21](#_Toc507492598)

[Lisa 1. SWOT-analüüs 21](#_Toc507492599)

[Lisa 2. Eesmärkide näitajate kirjeldus 22](#_Toc507492600)

[Lisa 3. Strateegia eesmärkide ja meetmete seosed Euroopa statistika tegevusjuhise näitajatega 24](#_Toc507492601)

[Lisa 4. Põhistatistika toodete tegevusplaan 23](#_Toc507492602)

[Tooterühm: Rahvastikustatistika 23](#_Toc507492603)

[Tooterühm: Sotsiaalstatistika 24](#_Toc507492604)

[Tooterühm: Majandusstatistika 26](#_Toc507492605)

[Tooterühm: Keskkonnastatistika 29](#_Toc507492606)

[Tooterühm: Eri valdkondade statistika 31](#_Toc507492607)

[Lisa 5. Arengukava ajaline teekaart 32](#_Toc507492608)

[Lisa 6. Meetmete alamtegevuste eest vastutavad osakonnad 33](#_Toc507492609)

[Lisa 7. Olulisemad mõisted koos selgitustega 34](#_Toc507492610)

[Lisa 8. Lühendid koos selgitustega 36](#_Toc507492611)

# Sissejuhatus

Statistikaamet (SA) on riigiasutus Rahandusministeeriumi valitsemisalas. Aastate 2018–2022 strateegia on viies iseseisva Eesti riigi statistikaameti ühtse dokumendina vormistatud pikaajaline arengukava.

**Esimesel** **strateegiaperioodil** (2003–2007) keskenduti peamiselt sellele, et saavutada kvaliteetse statistika tegija maine rahvusvaheliselt, pakkuda arvandmete kõrvale üha enam analüüsi, võtta kasutusele riiklikud andmekogud, luua veebipõhine andmeedastuskanal ja arendada statistika levi veebipõhiseid kanaleid.

Tunduvalt paranes tarbijate teadlikkus riiklikust statistikast. Enne strateegiaperioodi algust esitati õigusakte Statistikaametile kooskõlastamiseks harva ja juhuslikult, strateegiaperioodil suurenes Statistikaameti kaasatus õigusaktide eelnõude ning andmekogude andmekoosseisu ja kasutatavate klassifikaatorite kooskõlastamisse kaks korda. Riigiasutuste maine uuringus ajakirjanike seas jõudis Statistikaamet ametite pingereas 2006. aastaks seitsmendalt kohalt kolmandale.

**Teise** **strateegiaga** (2008–2012) viidi fookus andmekogumiselt infoteenuse pakkumisele. Samal ajal suurenes oluliselt veebipõhise andmekogumise osatähtsus – 35%-lt 78%-le laekunud aruannetest. Kolmandiku võrra suurenes riiklike andmekogude andmete taaskasutus – perioodi lõpuks põhines osaliselt või täielikult riiklikel andmekogudel 60% statistikatöödest. Ettevõtete aruannete eeltäitmine majandus­aasta aruannete andmetega vähendas aruannete täitmiseks kulunud aega perioodi viimasel aastal sellele eelnenud aastaga võrreldes keskmiselt kaks korda. Tänu sellele vähenes tunduvalt ka halduskoormus.

Sel perioodil võeti vastu eelmisest põhjalikum riikliku statistika seadus, mis muu hulgas sätestas Eesti riikliku statistika süsteemi nõustava statistikanõukogu moodustamise ja statistikaprogrammi pikaajalise planeerimise, aga täpsustas ka riikliku statistika tegemiseks kogutud andmete teadusuuringuteks kasutamise korda.

2013. aastal läks Statistikaamet üle rulluvale strateegiale, mis tähendab strateegia iga-aastast ülevaatamist. **Kolmas strateegia** – „Statistikaameti arengusuunad 2013–2018“ – oli sellel teel üleminekudokument, millega süvendati protsessipõhist töökorraldust. Olulisim samm oli oktoobris 2013 kehtima hakanud töökorralduse muudatus, mis koondas esimese statistikaametina maailmas kõikide statistikavaldkondade andmetöötluse kesksesse üksusesse, et automatiseerimise ja standardimise tulemusena efektiivsust suurendada.

**Strateegia 2015–2020** oli esimene strateegiadokument, mille kinnitas rahandusminister. Strateegiaperioodi eesmärk oli suurendada statistika asjakohasust ja avaldamise kiirust.

Statistikaameti **uus strateegia** (2018–2022) on loodud olukorras, kus kiiresti muutuvas keskkonnas on oluliselt suurenenud ootused riigis olevate andmete kasutuseks ja statistika kiiremaks saamiseks võimalikult väikese halduskoormusega.


Suurimaks muutuseks tuleb uuel strateegiaperioodil pidada Statistikaameti kujundamist riiklikuks andmeagentuuriks – ametiks, kes pakub tarbijatele nii andmeid eri allikatest, tuge andmete kasutamisel kui ka klassikalist riiklikku statistikat. Info ülekülluse ajal, kui andmeid ja ka statistikat pakuvad eri organisatsioonid, on vajaliku teabe kättesaamiseks aina olulisem pakkuda kasutaja vajadustest lähtuvat statistikat. Seepärast on uues strateegias kesksel kohal personaliseeritud statistika ja andmeallikate pakkumine tarbijatele.

Kindlasti jätkab Statistikaamet uuel strateegiaperioodil läbirääkimisi tarbijatega, et saavutada kokkulepe jätta statistikaprogrammi vaid vältimatult vajalikud statistikatööd rahvusvaheliste ja arengukavade näitajate arvutamiseks ning leida ressursse uute kohustuste täitmiseks Euroopa Liidu vastu. Samuti jätkab Statistikaamet rahva ja eluruumide loenduse jaoks loodud infosüsteemide juurutamist teistes statistikatöödes ning tarbijate tellimuste kiirema täitmise eelduseks oleva paindlikkuse loomist organisatsioonis nii riikliku ühisprojekti „Aruandlus 3.0“ ja statistika tegemise infosüsteemi tänapäevastamise kaudu kui ka sisemiste ressursside arvelt.

# Olukorra ülevaade

Statistikaameti kõige suuremad võimalused on seotud sellega, et nõudlus statistika järele kasvab ja andmeid oodatakse aina rohkemate nähtuste kohta ning kiiremini. Olemasolevate toodete arendamiseks ja uute loomiseks on mitu võimalust. Näiteks võib lisada tunnuseid riiklikesse andmekogudesse, suurendada Statistikaameti kehtestatud klassifikaatorite jt standardite kasutamist andmekogudes, võtta kasutusele uusi andmeallikaid (riigi- ja eraettevõtete tegevuse käigus tekkinud andmed, sh suurandmed nagu mobiilpositsioneerimise, kaardimaksekeskuse, kaupluste kassasüsteemide, arveldusandmete, internetipostituste, kiiruskaamerate jms andmed), suurendada koostööd teadusasutustega, osaleda rahvusvahelistes koostöövõrgustikes ja Euroopa statistika tegemisel, sh ühisrakenduste väljatöötamisel ja rakendamisel. Kõik see võimaldaks kasutusele võtta uusi meetodeid ja tehnoloogialahendusi (nt esitada ja tarbida statistikat nutiseadmetes, koguda rohkem geopositsioneeritud andmeid, kasutada sotsiaalmeediat andmeallika või hoopis levikanalina) ning arendada juba olemasolevaid või uusi tooteid.



Alljärgneval joonisel on lihtsustatult kujutatud tänapäevast andmehalduse juhtimist Statistikaametis.



Maailma kogemuse najalt võib väita, et eduka andmetöötluse eeldus on rutiinselt toimiv ja terviklik andmehaldus. Andmehaldus koosneb mitmest aspektist, mida omakorda on vaja koordineerida ning juhtida. Eestis on Statistikaameti arvates kõige suuremat tähelepanu saanud andmete turvalisuse aspekt (ISKE nõuded), kuid terviklikuks andmehalduseks on vaja süsteemselt arendada ka teisi aspekte. Statistikaamet on veendunud, et lähikümnendi nutika riigi ja andmepõhiste otsuste tegemise olulisim alustala on kvaliteetsed, õiges vormis, õigeaegsed ning soovitud sisuga andmed. Nende kasutamise üks otsustavaid edutegureid on terviklik andmehaldusprotsess.

Kuna tegu on uue tegevusega, oleneb selle elujõulisus vajalike ressursside saamisest. Statistikaamet on valmis vastavat tegevust aktiivselt koordineerima ja korraldama.

Alljärgneval joonisel on esitatud andmehalduse peamised osad rahvusvahelise jaotuse The Global Data Management Community (<https://dama.org/content/body-knowledge>) ja Statistikaameti järgi. Andmehalduse üheksast osast kuues on Statistikaametil juhtroll.

****

**Andmehaldus**

Statistikaameti kõige tugevam külg on nüüdisaegses töökeskkonnas statistikat tegevad pühendunud ja kogenud töötajad[[1]](#footnote-2). Tänu kõrgharidusega, pühendunud ja kogenud töötajatele valmib rahvusvaheliselt tunnustatud ja usaldusväärne statistika, mis on tarbijatele väga vajalik, nagu näitavad regulaarsete tarbijauuringute tulemused[[2]](#footnote-3) ja aina suurenev meediakajastuste hulk. Statistikaprogrammi täitmise distsipliin on väga hea, avaldamiskalendrist kõrvalekaldumisi on alla 3% aasta avaldamistest. Statistikaameti tugevust näitab ka see, et rahvusvaheliste missioonide hinnangud on siiani olnud positiivsed. Avaldatud statistika revideerimise määr on olnud marginaalne. Arvestades üha suurema hulga andmekogude linkimisest tulenevaid riske, on Statistikaamet üha enam tähelepanu pööranud statistika tegemiseks kogutud andmete kaitsele. Seni ei ole ühtegi andmeleket ega statistilise konfidentsiaalsuse rikkumise juhtu tuvastatud.

Statistikaameti kõige nõrgemad küljed on seotud raha vähesusega. Selle tõttu on ameti töötajate palgatase Tallinna ja Harjumaa piirkonna palgaturu tööperede põhipalkade mediaanidega võrreldes madalamaid, samuti ei ole piisavalt raha töötajate ümber- ja täiendusõppeks, mis oleks väga vajalik, sest üha enam hakkab muutuma ametikohtade sisu: ühelt poolt väheneb lihttööd eeldavate töökohtade arv, teiselt poolt tekivad töökohad, mis eeldavad nüüdisaegset teadmust ja kompetentsust. Statistika infosüsteemi koosvõime ja ajakohasuse süsteemne arendamine on olnud viimastel aastatel piiratud mahuga. Tänapäevane info- ja tootmissüsteem aga on Statistikaameti strateegiliste eesmärkide saavutamise eeldus. Senist süsteemi ajakohastamata pole võimalik statistikat efektiivsemalt teha ja samal ajal säilitada vastavust nõuetele, mis on seatud väljundi asja- ja ajakohasusele.

Statistikaameti kõige suuremad välised ohud on samuti seotud töötajate liikumise ja andmekaitsega. Tõenäoliselt kasvab lähiaastatel veelgi konkurents töötajate pärast pankade, analüüsikeskuste ning interneti- ja infotehnoloogiaettevõtetega, kes on huvitatud SA töötajate kogemuste ja oskuste rakendamisest oma tööprotsessi tõhustamisel ja uue lisaväärtuse loomisel. Turuolukorra nõrgenemisele võib kaasa aidata ka andmeesitajate vähenev valmisolek andmeid esitada, samuti andmekogude andmete kvaliteedi ja koosseisu muutused (andmekogudes toimuvate muutuste kooskõlastamine riigi infosüsteemi haldussüsteemis ei taga kehtestatud klassifikaatorite kasutamist, see ei ole kohustuslik). Samal ajal kasvab suurenevate andmemahtudega küberrünnakute ja andmete lekke risk. Selle vältimiseks peab Statistikaamet pidevalt täiustama oma andmekaitsereegleid ja tagama vastavuse ISKE-3 tasemele.

Suurimaks ülesandeks jääb leida tasakaal suureneva infomahu töötlemise ja halduskoormuse vähendamise vahel. Uus strateegia on mõeldud selle tasakaalu parandamiseks halduskoormuse vähendamisel ning ühiskonda kuvatava info mahu ja selle esitamise kiiruse suurendamiseks.

Ülevaade põhineb Statistikaameti SWOT-analüüsil (vt lisa 1) ja Statistikaameti efektiivsuse analüüsil, mille Rahandusministeerium tellis 2017. aastal PriceWaterhouseCoopersi ASilt.

# Missioon

*Statistikaameti missioon on pakkuda Eesti kohta usaldusväärset ja objektiivset infot.*

Statistikaameti missioon lähtub riikliku statistika seaduse (vastu võetud 10.06.2010) 1. peatüki § 1 „Riiklik statistika“ punktist 2, mis ütleb, et riikliku statistika eesmärk on kajastada ühiskonna olukorda ja muutusi ning varustada ühiskonda rahvastiku, sotsiaalvaldkonna, majanduse ja keskkonna arengu seisukohalt olulise teabega, sealhulgas arengukavade ja prognooside koostamiseks, erineva poliitika kujundamiseks, teadus- ja rakendusuuringute tegemiseks ning teadmuspõhiste otsuste langetamiseks. Riiklik statistika on avalik info, mis vastab kindlatele põhimõtetele ja kvaliteedinõuetele. Need on kokku lepitud ÜRO Euroopa Majanduskomisjoni piirkonnas[[3]](#footnote-4) ja Euroopa Liidu asutamislepingusning põhjalikumalt lahti seletatud Euroopa statistika tegevusjuhisesb. Vastavust Euroopa statistika tegevusjuhisele hindavad sõltumatud eksperdid.

Statistikaamet pakub infot Eesti kohta. Statistikaamet on Euroopa statistikasüsteemi (ESS) osa, seetõttu on tema ülesanne pakkuda riiklikku statistikat Eesti kohta ka väljaspool Eestit. ESS on partnerlus, mis koosneb liikmesriikide statistikaametitest, teistest riiklikku statistikat tegevatest institutsioonidest ja Eurostatist. Üldjuhul Eurostat ise statistikat ei tee, vaid annab juhised statistika tegemiseks ning koondab liikmesriikides tehtut. See partnerlus tagab ESSis tehtava statistika võrreldavuse ajas ja ruumis. Peale Euroopa Liidu esitab Statistikaamet Eesti statistikat veel paljudele rahvusvahelistele organisatsioonidele, nagu ÜRO-le, OECD-le jt.

Samuti on Statistikaamet Euroopa statistika Eesti tarbijale vahendaja, kasutades oma kogemust ja teadmisi. Ajal, mil tarbijad vajavad varasemast enam ajakohast statistikat ja teavet, on Statistikaameti ülesanne luua ajakohasemaid lahendusi andmete ja statistika levitamiseks kogu ühiskonnale: nii teadlastele, avaliku huvi esindajatele kui ka tavatarbijatele. Statistikaamet lähtub oma tegevuses ESSi kvaliteedi tagamise raamistikust.

# Visioon

*Aastaks 2022 on Eesti statistikaamet Euroopa kõige efektiivsem ja innovaatilisem usaldusväärse ning tarbijasõbraliku statistika tegija.*

Statistikaameti visiooni muudeti uue strateegia väljatöötamisel oluliselt. Uus visioon võtab arvesse tarbijate ja andmeesitajate ühiseid huve. Visioon koosneb neljast olulisest elemendist: efektiivsus, innovatsioon, kliendisõbralikkus ja usaldusväärsus.

Efektiivsuse all mõistame Statistikaameti tekitatud halduskoormuse vähendamist, statistika tegemise kiirust, suutlikkust vastata kiiresti tarbijate ja klientide soovidele ning suurt motiveeritust pakkuda parimat statistikat.

Innovatsiooni all mõistame Statistikaameti toodete, teenuste, protsesside ja organisatsioonikultuuri positiivset muutust, mis parandab märkimisväärselt statistika tegemise kiirust ja/või kvaliteeti.

Kliendisõbralikkuse all mõistame Statistikaameti pakutava info kättesaadavust ning asja- ja ajakohasust. Samuti mõistame selle all andmeesitajate rahulolu ja motivatsiooni jagada riigile riikliku tähtsusega otsuste langetamiseks olulist infot.

Usaldusväärsuse all mõistame seda, et Statistikaameti pakutav statistika ja andmed kajastavad tegelikku olukorda võimalikult tõetruult ja järjepidevalt ning vastavad metoodikale ja rahvusvahelistele standarditele.

Täpsemad visiooni ja strateegia mõõtmisalused on esitatud strateegiliste eesmärkide all.

# Põhiväärtused

Statistikaameti missiooni ja visiooni elluviimisel lähtume otsustamisel ja huvirühmadega suhtlemisel kolmest põhiväärtusest, mille all mõistame peamiselt järgmist.

* **Usaldusväärsus**

Meie tehtud statistika tugineb teaduslikult põhjendatud ja rahvusvaheliselt tunnustatud metoodikale

Selgitame kõigile kasutatud metoodikat ja põhjendame saadud tulemusi

Peame kinni statistilisest konfidentsiaalsusest

Avaldame statistikat õigel ajal

Kohtleme kõiki tarbijaid võrdselt

Statistikaameti töötajad on oma ala eksperdid

Meie tegevus on eetiline ja läbipaistev

* **Koostöö**

Süveneme kliendi vajadustesse

Osaleme proaktiivselt riiklike andmevajaduste kokkuleppimisel

Panustame avalikesse aruteludesse, osaleme riigisiseses ja rahvusvahelises statistikakoostöös

Peame kinni kokkulepetest

Toetame ja arendame majasisest koostööd ühise eesmärgi saavutamiseks

Oleme suhtlemises avatud ja otsekohesed

* **Uuenduslikkus**

Oleme kursis tehnoloogia ja metoodikate arenguga

Rakendame statistika tegemises uusi tehnoloogialahendusi ja metoodikaid

Otsime ja võtame kasutusele uusi andmeallikaid

Arendame personaliseeritud statistikat

Julgeme katsetada


Rakendame andmeteaduses ja statistika tegemises välja töötatud uuenduslikke meetodeid ja tehnoloogialahendusi

Meie töötajate arvamus ja initsiatiiv on Statistikaameti arengu alus

Taotleme igas töölõigus kvaliteeti ja tõhusust

# Strateegiakaart

Strateegiakaart aitab paremini mõista missiooni ja visiooni elluviimiseks seatud peamiste eesmärkide ja meetmete omavahelisi seoseid. Alljärgnev joonis näitab eesmärkide ja meetmete seost sinise joone kaudu. Statistikaametis rakendatavad peamised meetmed aitavad kaasa ka teiste eesmärkide saavutamisele. Peamised eesmärgid ja meetmed on täpsemalt kirjeldatud strateegia peatükkides.



# Peamised eesmärgid

Uuel strateegiaperioodil panustab Statistikaamet tugevasti kahes suunas: et riiklik statistika ja teave kajastaks tarbijatele huvipakkuvaid ehk **asjakohaseid** valdkondi, tagades järjepidevuse ka kaugemas tulevikus (aegpidevuse), ning teeks seda **arusaadavalt** ja võimalikult **kiiresti**.

Seega on Statistikaametil aastateks 2018–2022 kolm peamist eesmärki, mille saavutamist mõõdetakse strateegia lisas 2 kirjeldatud näitajate alusel.

## Eesmärk 1. Pakkuda arusaadavat ja asjakohast teavet

Statistikaameti esmane ülesanne on tagada riigi baasstatistika, s.t teha riikliku statistika programmi statistikatööd, avaldades Vabariigi Valitsuse korralduses kokkulepitud väljundnäitajad. Lisaülesanne on osutada mitmesuguseid teenuseid, sh teha tellimustöid. Olukorras, kus tarbijale vajalik statistika vajab kiiremat teostust ja sageli ka lihtsamat andmete agregeerimist, on ametil oluline astuda samm edasi info (sh andmete) seostamisel ja selle pakkumisel eri huvipooltele. Sellise andmevahetuse ja seostamise eeldus on selge arusaam andmete tähendusest, kasutusvõimalustest ja -piirangutest (metainfo). Statistikaamet seab uuel strateegiaperioodil eesmärgi parema juhtimisinfo võimaldamiseks seostada riiklike andmekogude ja vahenduse arendamine.

ELi ja riigisiseste peamiste avaliku huvi esindajate statistikavajadus on pidevalt suurenenud ja suureneb üha kiiremini. Paljud statistikatarbijad ootavad samal ajal üha üksikasjalikumat statistikat aina väiksemate piirkondade ja suurema hulga nähtuste kohta. Üksikasjalikuma statistika tegemine ilma andmeobjektide koormust oluliselt suurendamata eeldab uute andmeallikate, meetodite ja tööriistade kasutamist. Samuti on tähtis anda tarbijatele infot senisest oluliselt enam personaliseerituna (kasutajale sobival kujul).

Statistikaameti eesmärk on pakkuda arusaadavat ja asjakohast statistikat.

**Eesmärgi saavutamise näitajad ja sihttasemed**

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| Võtmenäitajad | Mõõtmise alus | 2017 | 2018 | 2019 | | 2020 | | 2021 | | 2022 | |
| Tarbija vajaduste arvestamine, rahuloluindeks | Regulaarselt tarbijatele saadetava küsitluse põhjal arvutatud indeks | 68 | Üle 70 igal aastal | | | | | | | | |
| Statistika kasutamine, meediakajastuste arv | Avaldatud statistika puhul SA andmete ja nendele viitamise ning artiklite avaldamiste arv | 6 875 | Üle 7 000 aastas | | | | | | | | |
| Statistika kasutamine, veebikülastuste arv, miljonit | Kõikide SA veebilehtede ja andmebaaside külastuste arv | Alustati mõõtmist, ligi 1,0 | 1,1 | | 1,2 | | 1,3 | | 1,4 | | 1,5 |
| Grantide maksumus | Grantide kogumaksumus | 9,8% põhi-eelarvest | 10% põhieelarvest | | | | | | | | |
| Tellimustööde  maksumus | Tellimustööde ja teenuste kogumaksumus | 9,5% põhi-eelarvest | 10% põhieelarvest | | | | | | | | |

## Eesmärk 2. Tagada riikliku statistika õigeaegsus ja usaldusväärsus

Statistikaamet on ühiskonda teenindav organisatsioon, mis teeb riiklikku statistikat. Riiklikku statistikat kasutatakse, kui see kajastab ühiskonna jaoks asjakohaseid teemasid arusaadavalt ja erapooletult. Enamik inimesi kasutab riiklikku statistikat meedia vahendusel, mingi hulk statistika andmebaasi ja analüüside tasemel ning veelgi väiksem hulk üksikandmetena teadusuuringuteks. Statistikaamet peab teenindama kõiki huvirühmi ning tagama kõikidele õigeaegse ja usaldusväärse statistika kättesaadavuse.

Aina kiiremini muutuvas maailmas eeldavad statistikatarbijad, et nad saavad statistikat neid huvitavate nähtuste kohta võimalikult kiiresti, eelistatult reaalajas. Kiirus tähendab siin andmete ajakohasust ehk ajavahemikku vaatlusperioodi lõpust kuni avaldamiseni, kuid ka tellimustööde kiirust ehk aega, mis kulub tellimustöö saamisest selle täitmiseni. Statistikaamet seab eesmärgi oluliselt parandada andmete ajakohasust juhtimisotsuste langetamiseks. Kiirusega võib aga kaasneda statistika täpsuse vähenemise risk. Selle maandamiseks peab andmetele ja nende kvaliteedile andma parema selgituse selle kohta, mis allikatest on andmed pärit ja millise metoodikaga saadud. Statistikaamet lähtub oma töös rahvusvaheliselt tunnustatud statistika tegemise põhimõtetest ja kvaliteedikriteeriumitest. Strateegiadokumendi lisa 3 kirjeldab Euroopa statistikasüsteemi tegevusjuhise (CoP) seost käesoleva strateegia eesmärkide ja meetmetega.

Andmete ajakohasuse tagamiseks tuleb rohkem kasutada reaalaja andmeid, mis võib vähendada tulemuste usaldusväärsust. Sellise teabe korral on oluline mõista andmeallika kasutusvõimalusi, andmete enda tähendust (edaspidi metainfo), andmekogude kvaliteeti. Nimetatud tegurite alusel on võimalik toota ka teavet, mis kajastab ühiskonnanähtusi kiiremini.

Statistikaameti eesmärk on tagada statistika usaldusväärsus ja õigeaegsus.

**Eesmärgi saavutamise näitajad ja sihttasemed**

|  |  |  |  |  |  |  |  |
| --- | --- | --- | --- | --- | --- | --- | --- |
| Võtmenäitajad | Mõõtmise alus | 2017 | 2018 | 2019 | 2020 | 2021 | 2022 |
| SA usaldus-väärsus,  indeks | Sõltumatu osapoole tehtud uuringu tulemuse indeks | Metoodika muutus | Riigi 5 esimese asutuse seas | Riigi 5 esimese asutuse seas | | | |
| Avaldamis-kalendrist kõrvalekalded, % | Mittetähtaegsete avaldamiste  suhe kõikide avaldamiste arvu | 2,27% | 3% | Maksimaalselt 3% | | | |
| Missioonide hinnangud, tk | Sõltumatute organisatsioonide antud hinnangud (sh CoP) | Kõik positiivsed | Kõik positiivsed | Kõik  positiivsed | | | |

## Eesmärk 3. Luua kvaliteetset teavet võimalikult väikese halduskoormusega ja väga efektiivselt

Suureneva infovajaduse tõttu on oluline, et infot pakutaks võimalikult väikse halduskoormusega. Statistikaameti kohustus on jälgida, et juhul kui andmed on riigis mõnes allikas juba olemas, ei küsitaks samu andmeid uuesti. Statistikaameti andmekogumise lähteprintsiip on rakendada esmajärjekorras kõige väiksema halduskoormuse ja kulutasemega andmekogumine. Lisaks eespool toodule tähendab efektiivsus ka seda, et küsitlusuuringute korral kasutatakse esmalt veebiküsitluse võimalust, teisena telefoniküsitluse võimalust ja viimasena isikult isikule tehtava küsitluse võimalust, kui uuringumetoodika seda võimaldab.

Statistikaamet on tegelenud sisemiste protsesside optimeerimisega. Uue töökorralduse toetamiseks on muudetud oluliselt struktuuri ja alustatud protsesside tõhustamist. Rahva ja eluruumide loenduse tarbeks arendatud infosüsteeme kohendatakse selliselt, et neid oleks võimalik kasutada ka teistes statistikatöödes. Koos uute infosüsteemide juurutamisega on käsile võetud ka metaandmete kirjeldamine ja andmelao loomine. Kõik need ettevõtmised loovad eelduse teha riiklikku statistikat senisest märksa kiiremini ja taaskasutada juba süstematiseeritud andmeid senisest tõhusamalt. Samal ajal on selge, et peamiselt tõhusust taotledes ei tohi riikliku statistika kvaliteet kannatada sedavõrd, et see infoliik muutuks potentsiaalsele tarbijale väärtusetuks.

Statistikaameti eesmärk on luua kvaliteetset teavet võimalikult väikese halduskoormuse ja suure efektiivsusega.

**Eesmärgi saavutamise näitajad ja sihttasemed**

|  |  |  |  |  |  |  |  |
| --- | --- | --- | --- | --- | --- | --- | --- |
| Võtmenäitajad | Mõõtmise alus | 2017 | 2018 | 2019 | 2020 | 2021 | 2022 |
| Andmeesitajate rahulolu, indeks | Regulaarselt andmeesitajatele saadetava küsitluse põhjal arvutatud indeks | –43,6 | ≥0 | | | | |
| Andmeesitajate halduskoormus, tundi | Küsimustike täitmiseks kulunud aeg (kõikide andmeesitajate kohta) | 281 520 tundi | Iga aasta vähenemine 10% eelmise aasta tasemest arvutatuna | | | | |
| Põhistatistika tegemiseks kasutatud aeg, tundi | Programmipõhise põhistatistika  (v.a ebaregulaarne statistika ja arendus) tööde tegemiseks kasutatud aeg | 311 191 tundi | Iga aasta sääst 10 000 tundi eelmise aasta põhistatistika tegemiseks kulunud ajast | | | | |
| Andmekogudest saadud andmeväljade osatähtsus, % | Andmekogudest ja suurandmetest saadud toorbaasi andmeväljade osatähtsus | Ei mõõdetud | Alus-tatakse mõõt-mist |  |  |  |  |
| Töötajate voolavus, % | Töötajate vabatahtlik voolavus | 9,6% | ≤10%, alates 2020 ≤8% | | | | |
| Töötajate motivatsioon, motivatsiooni­indeks | Töötajate rahulolu uuringu baasil arvutatav motivatsiooniindeks | Ei mõõdetud | Üle 7,0 | | | | |

# Peamised meetmed ja tegevusvaldkonnad

Strateegiliste eesmärkide elluviimiseks on Statistikaamet kavandanud seitse meedet[[4]](#footnote-5). Igas meetmes on konkreetse tegevuse korral määratud eestvedamise eest vastutav osakond (vt lisa 5: „Meetmete alamtegevuste eest vastutavad osakonnad“), mis aga ei tähenda, et nimetatud osakond saaks selle tegevuse ja meetme rakendada teiste osakondade panuseta.

## Meede 1. Statistika tegemine võimalikult usaldusväärselt ja efektiivselt

Selle meetme elluviimiseks vajalikud peamised tegevusvaldkonnad on järgmised.

1. **Arendada ja luua uusi tooteid, mis põhinevad tarbijate vajadustel (vt lisa 4: Põhistatistika toodete tegevusplaan).** Strateegiadokumendi lisas esitatud toodete tegevusplaani järgi arendada ja teha tarbijate tellimusel usaldusväärset statistikat. Statistikaamet keskendub oluliste rahvusvaheliste näitajate ja arengukavade näitajate pakkumisele, tagades samas valmisoleku teha statistikat ka tellimustööna.
   1. **Rahvastikustatistika.** Rahvastikustatistika tegeleb rahvastiku tootegrupi statistikaga. 2018. aastal tehakse 8 statistikatööd, millest 7 on põhistatistika tööd ja üks registripõhise rahva ja eluruumide loenduse arendustöö kokku 203 väljundnäitajaga. Rahvastikustatistika peamine avaliku huvi esindaja on Sotsiaalministeerium. Rahvusvahelistest organisatsioonidest on põhitellijad Eurostat, ÜRO, IMF ja OECD.
   2. **Sotsiaalstatistika.** Sotsiaalstatistika valdkonnas on 8 tooterühma: heaolu, sissetulekud ja vaesus, sotsiaalne kaitse, tööturg, haridus, õigus ja turvalisus, kultuur, turism. 2018. aastal tehakse 42 statistikatööd 1477 väljundnäitajaga. Sotsiaalstatistika peamine avaliku huvi esindaja on Sotsiaalministeerium. Rahvusvahelistest organisatsioonidest on põhitellijad Eurostat, ÜRO, IMF ja OECD.
   3. **Majandusstatistika.** Majandusstatistika koondab 13 tooterühma: rahvamajanduse arvepidamine, rahandus, põllumajandus, energia, äristatistika, ettevõtlustrendid, finants- ja kindlustusstatistika, teadus, tehnoloogia ja innovatsioon, transport, tootjahinnad, tarbijahinnad, tööjõukulu ning väliskaubandus. 2018. aastal tehakse 84 statistikatööd 2027 väljundnäitajaga. Majandusstatistika peamised avaliku huvi esindajad on Majandus- ja Kommunikatsiooniministeerium, Maaeluministeerium ja Rahandusministeerium. Rahvusvahelistest organisatsioonidest on põhitellijad Eurostat, ÜRO, IMF ja OECD.
   4. **Keskkonnastatistika.** Euroopa keskkonnaarvepidamiste strateegia peaeesmärkide alusel tuleb välja töötada üha uusi keskkonnaarvepidamisi. Praeguseks on välja töötatud kuus arvepidamist, nn kolmanda laine neli arvepidamist on planeeritud lähitulevikku ja seotud asjakohase määruse vastuvõtmisega. 2018. aastal tehakse 12 keskkonna tooterühma kuuluvat statistikatööd kokku 136 väljundnäitajaga. Keskkonnastatistika peamised avaliku huvi esindajad on Keskkonnaministeerium, Maaeluministeerium ja Riigikantselei. Rahvusvahelistest organisatsioonidest on põhitellijad Eurostat ja ÜRO.
   5. **Eri valdkondade statistika.** Eri valdkondade statistika all on tooterühmad säästev areng ja regionaalne areng. 2018. aastal tehakse 9 statistikatööd, sh 2 statistikatöö arendust. Eri valdkondade peamised avaliku huvi esindajad on Rahandusministeerium ja Riigikantselei.
2. **Vähendada andmeesitamiseks ja -kogumiseks kuluvat aega.** Statistikaamet jätkab andme­kogumise lihtsustamist ja efektiivistamist. Koostöös Maksu- ja Tolliameti ning Eesti Pangaga minnakse andmeesitajatega üle masinliidestusel põhinevale andmevahetusele („Aruandlus 3.0“).
3. **Otsida ja võtta kasutusele uusi andmeallikaid.** Halduskoormuse vähendamiseks on oluline pidev andmekogude ja allikate seire. Halduskoormuse vähendamiseks rakendab Statistikaamet ühekordse andmekogumise põhimõtet (*once-only*-printsiip), kontrollides alati enne uute andmete kogumist võimalikult väikese halduskoormusega allika olemasolu ja hinnates seal olevate andmete kvaliteeti. Sellise andmekogu olemasolul võetakse esmalt andmed sealt.
4. **Rakendada kvalitatiivseid uurimismeetodeid küsimustike parendamiseks.** Et tagada selge ja mõistetav andmete esitamine, on väga tähtis küsimustike arusaadavus. Koostöös partneritega testib ja hindab Statistikaamet küsimustike senisest rohkem, kasutades fookusrühma, kognitiivseid intervjuusid jt meetodeid.
5. **Töötada välja ja rakendada toodete ning protsesside kvaliteedinäitajad.** Et tagada statistika usaldusväärsus, peavad olulistel väljundnäitajatel olema selged kvaliteedinäitajad. Juhul kui rahvusvahelist kvaliteedinäitajat ei ole, kinnitab selle Statistikaamet.
6. **Uuendada statistika tegemisel kasutatavaid metoodikad ja automatiseerida andmetöötluse efektiivsuse kasvuks tootmisprotsessi.** Et saavutada statistika tegemisel suurt efektiivsust, on oluline ajakohastada andmetöötlusmeetodid. 2017. aastal moodustati andmetöötluse arenduseks osakond, kelle ülesanne on töötada kiirendatud korras välja uus tootmissüsteem ja seda rakendada.
7. **Selgitada välja põhiliste äriprotsesside parandamise võimalused LEANi abil.** See on toetav tegevus, mida rakendatakse püsiva kvaliteedijuhtimise parandamise eesmärgil.

## Meede 2. Teadmuse lahtimõtestamine

1. **Luua eri tarbijarühmadele personaliseeritud teabekanalid.** Suurenev infovajadus toob kaasa soovi saada infot lihtsalt ja selgelt esitatuna. Lisaks klassikalistele ja spetsialistidele mõeldud andmebaasidele on oluline luua eri tarbijarühmadele neid huvitavate näitajate levi kanalid.
   1. Uuel strateegiaperioodil on Statistikaameti fookuses peamistele avaliku huvi esindajatele, kohalikele omavalitsustele ja erialaliitudele mõeldud personaliseeritud veebipõhiste juhtimislaudade arendamine. Selleks tuleb uuendada ameti veebilehte ja võtta statistika levitamiseks kasutusele eri elektroonilised vormingud (nt videod, e-paber jt).
   2. Oluline areng puudutab ka statistika andmebaasi .Stati platvormil. 2019. aastal on plaanis kasutusele võtta praegu arenduses olev uus .Stati kasutajaliides, mis on paindlik ja modulaarne ning vastab tänapäevastele veebi kasutajaliideste nõuetele. Strateegiaperioodi üks eesmärke on ühineda ka IMFi SDDS Plusi standardiga aastaks 2020. Eesti ühines IMFi SDDSi (Special Data Dissemination Standard) standardiga 1998. aastal. 2012. aastal töötas IMF välja täiendatud standardi SDDS Plus. Uue standardi järgi tuleb luua uutele nõuetele vastav veebileht, kus andmed hakkavad olema kättesaadavad masinloetavas SDMX-vormingus.
   3. Kindlasti ei unusta Statistikaamet oma partnereid teadlasi, kellele on plaanis luua turvaline keskkond, mis võimaldab teha neile teadus- ja analüüsitööks vajalikud konfidentsiaalsed andmed mugavalt kättesaadavaks. Statistikaamet kaalub võimalust realiseerida see iseteeninduskeskkonnana, mis võimaldaks tarbijal kujundada omale töölaud oma vajaduste järgi.
2. **Rakendada andmekaevet ja suurendada andmekaeve kompetentsust.** Piiratud teadmuse ja piiratud ressursside tingimustes on oluliselt suurenenud ootus, et Statistikaametilt saaks tellida andmekaeveteenust. Andmekaeve rakendamine on vajalik uute metoodikate ja nähtuste uurimiseks. Kavas on oluliselt suurendada andmekaeve teadmust koostöös partneritega (nt asutusega Center for Big Data Statistics Hollandis) ning pakkuda andmekaeveteenust vastavalt tellimustele (*think-tank-*teenus).
3. **Tugevdada avaldamiseelset analüüsikompetentsust.** Eri nähtuste mõistmiseks on vaja teha märksa tihedamat koostööd peamise avaliku huvi esindajate ja erialaliitudega. Statistikaamet soovib tugevdada era- ja avaliku sektori dialoogi, et tagada näitajate arusaadavus ja piisav tõlgendus.
4. **Parandada statistilist ja andmealast kirjaoskust.** Tänapäevaste nähtuste mõõtmine eeldab selget arusaama andmeallikatest, nähtuse mõõtmise metoodikast ja oskust nähtust andmete kaudu tõlgendada. Statistikaamet pakub tarbijatele tuge nii metainfo, metoodika kui ka andmete tõlgendamise koolitustega.
5. **Tugevdada ühiskonnanähtuste kiire lahtiseletamise võimet.** Infoühiskond on toonud kaasa valeuudiste leviku. Üha enam on vaja kiiresti pakkuda ühiskonnanähtustest arusaamiseks statistikat, mis võimaldaks otsustajatel ja tavakodanikel nähtusi mõista ja teha teadlikke otsuseid. Statistikaamet koostab tegevuskava ühiskonnas arutlusel olevate teemade kiireks kommenteerimiseks ja selgitamiseks ning tagab selle ajakohasuse.
6. **Rääkida edulugusid.** Statistikaamet on teinud olulisi edusamme andmekogumise ja statistika levi vallas. Ametit tuuakse sageli eeskujuks Euroopas ja ka mujal maailmas. Statistikaamet töötab selle nimel, et ka tulevikus Statistikaameti innovaatilist ja laiemat rahvusvahelist toetust saavat initsiatiivi maailmas tutvustataks.

## Meede 3. Riigi andmehalduse juhtimine

1. **Luua andmehalduse juhtrühm.** Andmehalduse valdkonna olulisim edutegur on vastavas töörühmas osalevad inimesed (andmete koordineerijad – *data stewardship*) ning töörühma funktsioonid, mis tagaksid andmehalduse standardid, vastutuse ja töökorralduse, protsesside kvaliteedijuhtimise, tulemusnäitajad ja auditeerimise.
2. **Koordineerida riiklike andmekogude andmestandardeid, klassifikaatoreid, semantikat ja koosseisu ning tagada andmestandardite täitmine.** Praegu on Riigi Infosüsteemi Amet (RIA) riiklike registrite andmestruktuurid riigi haldussüsteemis (RIHA) ebapiisavalt kindlaks määranud. Statistikaamet peab vajalikuks koordineerida riiklike andmekogude klassifikaatorite haldust ja järelevalvet märksa aktiivsemalt ning kaasavamalt, luues klassifikaatorite halduseks ja kasutamiseks masinliidese ja vastava halduskeskkonna.
3. **Arendada välja riiklik metainfosüsteem.** Üks olulisemaid andmehalduse küsimusi on, milliseid metaandmeid ehk andmete kirjeldusi on andmete kohta kasutusel. Et tagada andmete kasutajatele ühene ja tõene lähteinfo andmete sisu kohta, on kindlasti vaja ühtset kirjeldamisstandardit ja andmesõnastikku. Statistikaametis on praegu piisavalt teadmisi, et rakendada metainfokompetentsust ka väljaspool ametit ehk kogu riigis ning muuta see oluliselt universaalsemaks ja süstemaatilisemaks nii koolituste, standardite kui ka asjaomase halduskeskkonna kaudu.
4. **Luua riiklik andmete arhitektuurilise ülevaate keskkond.** Andmehalduse juhtimise üks samme on luua keskkond, kus on ülevaade eri arhitektuursetest info(andme)tasanditest: andmekogude tasand, andmestruktuuride (nn infovarade) tasand ja andmeliideste (API) tasand. Samuti on oluline võimaldada tarbijatel teha lihtsalt ja kiirelt otsinguid nii andmekirjeldustest kui ka metaandmetest (*easy to find*).
5. **Arendada välja, koolitada ning pakkuda regulaarset andmekvaliteedi tagasisidet andmekogude omanikele ja vastutajatele.** Statistikaamet on andmekvaliteedi teemades piisavalt kompetentne ja selle abil saaks aidata muuta riigi andmekvaliteedi jälgimine ülevaatlikuks ja lihtsaks. Koostöös Riigi Infosüsteemi Ametiga aitab Statistikaamet kehtestada lihtsa ja arusaadava hindamismudeli, annab andmekogudele regulaarset tagasisidet andmekvaliteedi kohta, sh kohustab seda jälgima. Samasugust programmi on edukalt rakendatud näiteks Inglismaal (Aqua – Anaytical Quality Assurance).
6. **Mõõta halduskoormust ja jõustada andmekogud ühekordse andmekogumise põhimõtte kohaselt (*once-only*-printsiip) tõhusa kooskõlastusringi kaudu.** Statistikaamet täidab andmeombudsmani rolli, kaitstes kodanikke ja ettevõtjaid riigi ebavajaliku andmekogumisega seotud halduskoormuse kasvu eest. Andmehaldusvõime arendamine annab võimaluse avastada, analüüsida ja vältida statistika tegemisel ning muude ametkondade eesmärkide täitmisel andmete topeltkogumist, kui need on mõnes riiklikus andmekogus juba olemas.
7. **Luua tehniline valmisolek riikliku andmearhiivi moodustamiseks.** Arhiveerimine peaks olema üks paljudest andmete elukaare sündmustest. Seega peab Statistikaamet vajalikuks juurutada terviklik andmete elukaare mudel, mis sisaldab ka arhiveerimise tehnilist lahendust, et elukaare eri etappides kasutatud andmed läheksid kindla aja tagant automaatselt andmearhiivi.

## Meede 4. Andmeteenuse loomine

1. **Kirjeldada Statistikaametis kasutatavate andmete metaandmed ja selgitada nende kasutamist.** Statistikatööde metainfo standardne kirjeldamine loob eelduse eri statistikatööde puhul kasutatavaid protsesse ja nende etappe analüüsida ning võimaluse korral standardida. Standarditud protsessiosad kulgevad kiiremini ja nõuavad vähem ressurssi. Protsesside standardimine loob eelduse 2011. aasta rahva ja eluruumide loenduse ning registripõhise loenduse ettevalmistamise jaoks arendatud infosüsteemide tõhusaks juurutamiseks ja arenduseks.
2. **Arendada välja Statistikaameti andmeladu ja luua andmelao teavituste infosüsteem** (mis on tulnud andmelattu ja millal). Andmeladu sisaldab Statistikaameti kogutud ja töödeldud andmeid süstematiseeritud ja kirjeldatud kujul. See teeb hõlpsamaks andmete taaskasutuse, võimaldades andmelaos olevaid andmeid kombineerida ja linkida ning niiviisi kiiresti vajalikku statistikat teha ehk luua olemasoleva info põhjal täiesti uut teadmust. Andmelao loomine on võimalik koos uute infosüsteemide juurutamisega ja see muudab statistika tegemise senisest tõhusamaks, vabastades ressursse uute toodete ja teenuste arendamiseks, aga ka Statistikaameti töötajate palgataseme tõstmiseks.
3. **Viia ellu lähteandmebaasi kasutamine kõikides statistikatöödes.** Statistikaameti iga-aastased 150 statistikatööd on paljuski sarnased, vaadeldes kasutatavaid andmeallikaid ja andmete töötlus­etappe. Statistikaameti üks prioriteete on taaskasutada statistikatööde lähteandmete tootmisel olevat andmeladu ja sellega seotud sarnaseid andmetöötlusetappe.
4. **Luua andmete kasutamise teekonna (*data lineage*) jälgimise süsteem.** Et pakkuda tarbijatele usaldusväärset infot nii statistika kui ka andmetena, on oluline välja töötada andmete teekonna jälgimine ning allikate sidumine lõppnäitajatega tarbijatele arusaadaval viisil.
5. **Pakkuda andmete kasutamise teenust (*data virtualization*).** Statistikaamet peab vajalikuks luua üks keskne virtuaalne keskkond, mille kaudu oleksid leitavad riiklike andmekogude andmekirjeldused, vastavad metainfo andmed ning kus vastava juurdepääsu olemasolul pääseks andmetele ligi tänapäevaste andmevormingute kaudu. Statistikaametil pole plaanis füüsiliselt eri andmeid koondada, küll aga tagada võimalus anda ühene ja kontrollitud juurdepääs eri andmekogude andmetele ühe liidese kaudu, lisades juurde vajaliku metainfo. See loob nii tavatarbijatele kui ka andmeanalüütikutele tänapäevased võimalused kasutada analüüsideks kontrollitud juurdepääsuga andmeid olenemata nende algallikast või vormingust.
6. **Pakkuda andmete seostamise teenust.** Eri tarbijarühmad (nt teadlased, andmeanalüütikud, Statistikaameti statistikud) vajavad lisaks andmete ühtsele ligipääsule võimalust kiirelt ja mugavalt eri andmehulkasid omavahel seostada. Uued andmestruktuurid tuleks kirjeldada metainfo tasemel ja andmearhitektid peaksid vastavad andmeseosed valideerima. Kasutuslugude kohaselt konfidentsiaalsed andmed pseudoanonüümistatakse, mis tagab võimaluse andmeid analüüsi eesmärgil küll seostada, kuid mitte identifitseerida isiku või ettevõtte tasemel.
7. **Pakkuda andmekasutuse mõõtmise teenust.** Andmete kasutamise teenus tagab, et iga andmekasutus on logitav ja analüüsitav. Tänu sellele on andmekvaliteedi ja metainfo haldus suunatud mitte kogu andmekooslusele, vaid eelkõige just kasutatavatele andmekooslustele. See annab omakorda andmekogudele võimaluse vaadata üle ja optimeerida nende andmete kogumine ja haldamine, mida ei kasutata.
8. **Pakkuda andmete masinliidese teenust.** Mitmed andmete kasutamise lood väljaspool Statistikaametit vajavad ühtset masinliidest, et tagada kvaliteetsed algandmed ja ühekordse andmekogumise põhimõtte (*once-only*-printsiip) rakendumine ning vähendada halduskoormust. Kõige olulisem tegevus selleks on projekti „Aruandlus 3.0“ järgmiste etappide elluviimine.
9. **Luua riigi avaandmete ühtne keskkond ja vorming.** Andmete virtualiseerimine võimaldab lahendada avaandmete hajusa kättesaamise probleemi ja teha kõik avaandmed virtuaalselt kättesaadavaks ühtse teenuse kaudu (*data as a service*). Mujal maailmas on seda juba teinud näiteks Uus-Meremaa (programm Data Commons).

# Toetavad meetmed ja peamised tegevusvaldkonnad

Statistikaameti eesmärkide täitmiseks on oluline, et asutuses oleksid motiveeritud ja kompetentsed töötajad, tõhusam juhtimine ja arendataks infosüsteeme.

## Meede 5. Partnerluse loomine

1. **Luua senisest tugevam koostöö partneritega (peamised avaliku huvi esindajad).** Praegu osaleb Statistikaamet ministeeriumitega koostöös eelkõige arengukavade tulemuste ja mõju mõõtmisel.   
   Et Statistikaametil on selge ülevaade eri andmetest ja oskus nende abil ühiskonna nähtusi lahti mõtestada, soovib amet osaleda arengukavade koostamisel (sh koostöö analüütikutega, regulaarsed kohtumised, teadusnõukogud). Statistikaamet pakub partneritele proaktiivselt mitmesuguseid andmeid, tooteid ja teenuseid nende vajadustest lähtuvalt.
2. **Juhtida analüütikute võrgustikku.** Statistikaamet kaasab eri nähtuste analüüsiks vastava valdkonna teadmistega eksperte nii teadusasutustest kui ka muudest avaliku ja erasektori üksustest. Samuti aitab Statistikaamet leida andmeeksperte väljastpoolt Eestit.
3. **Kaasata senisest enam teadlasi andmekaeveülesannete lahendamisse.** Koostöös ülikoolidega kutsub Statistikaamet ellu projekte, võistlusi ja praktikakohti, et tutvustada andmemaailma ja statistika võimalusi.
4. **Teha rahvusvahelist koostööd.** Statistikaamet on osa Euroopa statistikasüsteemist ja võtab regulaarselt osa rahvusvaheliste organisatsioonide (OECD jt) statistikakoostööst. Rahvusvaheline koostöö aitab tagada rahvusvaheliste näitajate võrreldavuse ja Eesti huvide esindamise rahvastiku, sotsiaalvaldkonna, keskkonna ja majanduse nähtuste analüüsil.
5. **Arendada koostööd andmekaeve tehnoloogiaettevõtetega.** Andmeanalüüsi vallas on areng väga kiire. Et arengutempoga kaasas käia, loob Statistikaamet tugevate tehnoloogiapartneritega võrgustiku, et neilt uusimaid suundi õppida.
6. **Registreerida üleriigiliste teadusuuringute andmed.** Riigiasutused ja ülikoolid tellivad palju teadus- ja rakendusuuringuid, mille tulemused on kättesaadavad uuringu tellija juures. Statistikaameti juurde moodustatud register, mis koondaks riikliku tähtsusega sotsiaal-, majandus-, keskkonna- ja rahvastikuvaldkonna uuringute andmed, hõlbustaks nende andmete integreerimist (linkimist ja seostamist) ja taaskasutust ning vähendaks võimalust, et samu andmeid kogutakse mitu korda. See omakorda vähendab nii halduskoormust kui ka kulusid. Uuringute keskse andmebaasi vajalikkusele viitas Riigikontroll juba 2015. aastal.



## Meede 6. Personali kompetentsuse suurendamine

Statistikaamet saab strateegilised eesmärgid täita ainult kompetentsete ja pühendunud töötajatega. Meetme elluviimiseks on vajalik järgmine tegevus.

1. **Parandada juhtimise kvaliteeti.** Statistikaamet vaatab üle juhtimistasandi ja koordineerivate ametikohtade rollid ja vastutuse. Koostatakse keskastme ja esmatasandi juhtide kompetentsusmudelid ning hinnatakse juhte regulaarselt. Juhtidele pakutakse vajadustest lähtuvaid arenguvõimalusi ja edendatakse nende omavahelist koostööd. Juhtide järelkasvu tagamiseks tehakse kindlaks juhtimispotentsiaaliga teenistujad, et toetada nende karjääriplaneerimist ja arengut.
2. **Suurendada töötajate erialast kompetentsust ja tehnoloogilist võimekust.** Statistika tegemise põhiprotsessist lähtuvalt kirjeldatakse asutuse olulistes ametikoharühmades oskusmudelid. Selle põhjal arendab Statistikaamet välja asutuse koolitussüsteemi ja efektiivsuse tagamiseks koolitab välja sisekoolitajad. Tõhusa aastavestluste süsteemi tulemusena selgitatakse välja töötajate arenguvajadus ja pakutakse arenguvõimalusi.
3. **Suurendada töötajate rahulolu ja pühendumust.** Pühendumust aitab suurendada hea ja tõhus sisekommunikatsioon. Oluline on viia vajalik info õigel ajal kõikide töötajateni. Statistikaamet korraldab regulaarselt ühisüritusi ja tunnustab parimaid saavutusi. Rakendatakse meetmeid töö ja eraelu tasakaalu hoidmiseks ning sportimise ja tervise edendamiseks. Töötajate rahulolu ja pühendumuse mõõtmiseks teeb amet regulaarselt töötajate rahulolu uuringuid.
4. **Kindlustada järelkasv.** Statistikaamet teeb kindlaks peamised õppeasutused ja erialad, mille lõpetajad on asutusse värbamiseks parima ettevalmistusega. Statistikaamet suhtleb aktiivselt õppeasutustega, tutvustab oma praktikavõimalusi ja värbab praktikante. Kavas on välja töötada asutusesisene praktikaprogramm, mis tutvustaks asutust võimalikult mitmekülgselt. Leida tuleb asutusesisesed praktikajuhendajad ja pakkuda neile arenguvõimalusi.
5. **Luua asutusesisesed karjäärivõimalused.** Statistikaamet loob oma töötajatele võimalused ja keskkonna oma võimete ja oskuste rakendamiseks. Pannakse kirja asutusesisese karjääri võimalused ja julgustatakse töötajaid kandideerima sisekonkurssidel.
6. **Luua konkurentsivõimeline ja õiglane tasusüsteem.** Kavas on viia asutuse olulistes tööperedes palgatase avaliku teenistuse palgatasemega võrreldes vähemalt mediaantasemele. Ajakohastada tuleb palgasüsteemi ja luua isiku panust arvestav palgapoliitika, sh määrata kindlaks tähtsaimad ametikohad. Palkade sisemist õiglust hindab Statistikaamet tööperede ülevaatamise käigus ja see on aluseks palgaotsuste tegemisel.
7. **Ajakohastada värbamisprotsessi.** Statistikaamet töötab välja tööandja *brand*’i ja väärtuspakkumise. Töökuulutuste kujundamisel ja värbamiskanalite valikul lähtub asutus sihtrühmi arvestavalt. Töötajatele pakutakse asutusesisese rotatsiooni võimalusi (avalikus teenistuses ja rahvusvaheliste partnerite juures).

## Meede 7. Tootmissüsteemi digiteerimine

Uue strateegia elluviimise oluline eeldus on investeeringud infotehnoloogiasse.

1. **Õigel ajal asendada vanad süsteemid metaandmetega juhitud tootmissüsteemiga.** Uue tootmissüsteemi juurutamine on statistika tegemise kiirendamise ja andmelao loomise eeldus ning seetõttu ka strateegiaperioodi 2018–2022 prioriteet, mille elluviimine võtab esimestel aastatel kogu Statistikaameti arendusressursi. Juurutamine on planeeritud statistika tegemise etappide kaupa andmekogumisest levitamiseni. See, kui palju statistikatöid ja kui kiiresti igas etapis uuele liinile viia õnnestub, oleneb otseselt lisainvesteeringutest.
2. **Digiteerida tootmine.** Statistikaamet plaanib uue tootmissüsteemide juurutamisega kirjeldada tootmisetappide sammud, vastutajad ja infovood eri etappide vahel. See aitab välja selgitada tegevuse võimaliku dubleerimise, kordused, katkestused ja nn kinnised ringid. Iga allesjäänud etapi korral kaalutakse, kas seda etappi saab digiteerida täielikult või vähemalt osaliselt.
3. **Efektiivistada tootmisetappe.** Statistikaametis on praegu kasutusel üle 30 tarkvara, millest mõni on väga vananenud tehnoloogiaga (16-bitine arhitektuur). Kõikide nende omavaheline integreerimine on kulukas ja osaliselt ka võimatu, arvestades standardeid, mille baasil on rakendused üles ehitatud. Uue tootmissüsteemi juurutamisel püüab Statistikaamet nende tarkvarade arvu vähendada ja allesjäänud tarkvarad omavahel integreerida.
4. **Vähendada litsentsikulusid.** Statistikaamet jälgib tarkvaramaailma üleüldist arengut, mille kohaselt vabavaralahendused (*open source*) on hakanud üle võtma suletud ja suurte ülalpidamiskuludega tarkvaralahendusi (Oracle *vs.* Postgre, SAS *vs.* R jpt). Selle printsiibi rakendamisel on võimalik litsentsikulusid kokku hoida miljonite eurode väärtuses.
5. **Juurutada võimaluse korral tootmisetappides valmistarkvara.** Uue tootmissüsteemi kõige suurem risk on seotud tööde ajalise mahuga. Seetõttu kaalub Statistikaamet võimalust võtta Euroopa ühtse standarditud tootmissüsteemi (GSBPM) osades kasutusele tarkvaramoodulid, mille on kinnitanud ja sertifitseerinud teiste riikide statistikaametid.
6. **Võtta kasutusele targad tööriistad.** Tänapäevased tehisintellekti ja masinõppe valdkonna tööriistad võimaldavad äriprotsesse automatiseerida sel moel, mis aastaid tagasi polnud mõeldav. Näitena võib tuua automaatsed ja iseõppivad algoritmid, mis võimaldavad teha vastavaid andmekontrolle, või automaatsed kõneagendid (BOT), mis võimaldavad iseseisvalt vastata lihtsamatele ja enim levinud küsimustele statistikatööde andmete leidmise kohta.

# Strateegia uuendamine

Statistikaamet täpsustab juhtkonna eestvedamisel strateegiat ja näitajate sihttasemeid iga aasta septembris-oktoobris järgmiseks aastaks koos eelarve ja statistikaprogrammiga.

Osakondade juhid viivad sõnumid arenguvestluste kaudu töötajateni. Arenguvestlustel lepitakse kokku täpsemad tööülesanded ja seatakse eesmärgid uueks aastaks. Arenguvestlustel ja osakondade tasemel täpsustatud eesmärgid esitatakse juhtkonnale ning vajaduse korral täiendatakse nende põhjal strateegiat. Samal ajal pikendatakse tulevikuvaadet vähemalt aasta võrra.

# 

# Lisad

## Lisa 1. SWOT-analüüs

|  |  |
| --- | --- |
| **Sisemised tugevused** | * Rahvusvaheliselt tunnustatud ja usaldusväärne statistika, mis on kogu ühiskonnas otsuste aluseks. * Andmed on kaitstud ja konfidentsiaalsus tagatud. * Pühendunud ja kogenud töötajad. * Nüüdisaegne töökeskkond. * Meediakajastuste hulk on suur ja kasvab. |
| **Sisemised nõrkused** | * Puuduvad süsteemsed planeeritud investeeringud statistika infosüsteemi koosvõime ja ajakohasuse tagamiseks. * Sisemise tõhususe suurendamiseks on vaja töötajate ümber- ja täiendusõpet. * Eelmiste perioodide muutuste lõpetamine – sisemised muutused jäävad lõpetamata ja teatamata. * Põhieelarve on jäänud samale tasemele ja selles ei ole raha investeeringuteks. * Küsimustike arendamiseks ja testimiseks ei ole võetud piisavalt meetmeid (nt kognitiivne testimine). |
| **Välised võimalused** | * Nõudlus statistika järele suureneb, sest oodatakse andmeid rohkemate nähtuste kohta ning aina kiiremini. * Klassifikaatorite süsteemi jt standardite kasutamine andmekogudes parandab andmete seostamise ja uute statistikatoodete loomise võimalusi. * Uute andmeallikate kasutuselevõtt (riigi- ja eraettevõtete tegevuse käigus tekkinud andmed, sh suurandmed jms). * SA suurem koostöö teadusasutustega võimaldab kasutusele võtta uusi meetodeid, arendada uusi statistikatooteid ja koolitada üliõpilasi statistika tegemise teemal. * Uus tööjaotus ELis võimaldab osaleda Euroopa statistika tegemisel ja rahvusvahelistes koostöövõrgustikes, mis pakub võimalusi SA töö tõhustamiseks ühislahenduste rakendamise abil. |
| **Välised ohud** | * Suureneb konkurents töötajate pärast pankade, analüüsikeskuste ning interneti- ja infotehnoloogiaettevõtetega. * Väheneb andmeesitajate valmisolek andmeid esitada. * Potentsiaalsed andmeallikad ei pruugi sobida riikliku statistika tegemiseks, samuti ohustavad andmekogude andmete kvaliteedi ja koosseisu kooskõlastamata muutused statistika tegemise jätkusuutlikkust. * Sõltumatute infotootjate konkurentsis tarbijate vajaduste rahuldamata jätmine toob kaasa SA positsiooni nõrgenemise. * ELi andmevajadus kasvab, tööde alustamiseks on grandid, kuid jätkamine rahastuseta; tegemata jätmine on karistatav trahviga. |

## Lisa 2. Eesmärkide näitajate kirjeldus

**Eesmärk 1. Pakkuda arusaadavat ja asjakohast infot**

|  |  |
| --- | --- |
| Näitaja | Arvutamise metodoloogia |
| Tarbija vajadustega arvestamine, rahuloluindeks | Kord kvartalis ilmub statistika andmebaasi juurde nädalaks „segav aken“, mille abil kutsub Statistikaamet vastama küsimustikule, mis sisaldab hinnanguid andmete ajakohasuse, usaldusväärsuse ja rahulolu kohta. Tarbijalt küsitakse „Kui tõenäoline on, et te soovitate meid oma sõbrale või kolleegile?“ Skaala on 0–10. Lisaks palutakse kliendil vabas vormis oma hinnangut põhjendada ning vajadusel saab küsida veel lisaküsimusi. Soovitusindeksi skaala on kahesajapalline: –100% kuni +100%. Kui kõik kliendid on lojaalsed, siis on skoor +100%, kui kõik kliendid on ebalojaalsed, siis on skoor –100%. |
| Statistika kasutamine, meediakajastuste arv | Meediakajastuste arv põhineb meediamonitooringul, mille teenust osutab Statistikaametile Balti Meediamonitooringu Grupp OÜ. |
| Statistika kasutamine, veebikülastuste arv, milj. | Üks veebikülastus on kasutussessiooni jooksul ühe, mitme või kõigi allpool loetletud veebisaitide/lehekülgede/rakenduste kasutamine või korduv kasutamine kuni 30 min jooksul.  Loetelu: SA veebisaidi avaleht, „Otsi statistikat“ rubriik, „Metaandmed“ rubriik, Statistika andmebaas, REL 2011 veebisait, Piirkondlik portaal, sh „Piirkondlik portree Eestist“, Nimede statistika rakendus, Interaktiivne rahvastikupüramiid, Interaktiivne abielude infograafik, Statistikablogi.  Pikema pausi korral algab uus veebikülastus. |
| Grantide maksumus, % | Grantide tegeliku kogukulu osatähtsus kinnitatud põhieelarvest. |
| Tellimustööde maksumus, % | Tellimustööde tegeliku kogukulu osatähtsus kinnitatud põhieelarvest. |
|  |  |
| **Eesmärk 2. Tagada riikliku statistika õigeaegsus ja usaldusväärsus** | |
| Näitaja | Arvutamise metodoloogia |
| SA usaldusväärsus, indeks | Eesti elanikkonna seas toimub kord kvartalis standardiseeritud ankeedi alusel omnibuss-uuring, mille valimis on 1000 vastajat vanuses 15+ aastat. Küsitakse Eesti riigi institutsioonide ja rahvusvaheliste institutsioonide kohta küsimust: Mil määral Te usaldate järgmisi Eesti riigi ja rahvusvahelisiinstitutsioone?, vastusevariandid: täielikult usaldate / pigem usaldate / pigem ei usalda / üldse ei usalda / raske öelda. Uuringu teeb Turu-uuringute AS. |
|
| Avaldamiskalendrist kõrvalekalded, % | Mittetähtaegsete avaldamiste arv on jagatud kõikide avaldamiste arvuga. |
| Missioonide hinnangud, tk | Sõltumatute organisatsioonide antud hinnangute arv koos hinnanguga positiivne või negatiivne. |
|
|  |  |
| **Eesmärk 3. Luua kvaliteetset infot võimalikult väikese halduskoormusega ja väga efektiivselt** | |
| Näitaja | Arvutamise metodoloogia |
| Andmeesitajate rahulolu, indeks | Andmeesitajate rahuloluindeksi arvutamine toimub soovitusindeksi metoodika alusel. Soovitusindeks näitab lojaalsete klientide hulka. Andmeesitaja saab vastavalt valimile kord kuus kirja, millega kutsutakse üles uuringus osalema. Andmeesitajalt küsitakse „Kui tõenäoline on, et te soovitate meid oma sõbrale või kolleegile?“ Skaala on 0–10. Lisaks palutakse kliendil vabas vormis oma hinnangut põhjendada ning vajadusel saab küsida veel lisaküsimusi. Soovitusindeksi skaala on kahesaja palline: -100% kuni +100%. Kui kõik kliendid on lojaalsed, siis on skoor +100%, kui kõik kliendid on ebalojaalsed, siis on skoor –100%. |
| Andmeesitajate halduskoormus, tundi | Andmeesitaja halduskoormuse hindamiseks küsib Statistikaamet elektroonilise andmeesituskanali eSTATi kaudu laekuvate küsimustike esitajatelt küsimustiku täitmisele kulunud aega. Küsimustiku täitmiseks kulunud aja märkimine on kohustuslik iga küsimustiku ühe perioodi kohta. Ühe perioodi vastused esindavad ka sama küsimustiku ülejäänud perioode. Puuduvad või ebatõenäolised väärtused imputeeritakse. |
| Põhistatistika tegemiseks kasutatud aeg, tundi | Programmipõhise põhistatistika (v.a ebaregulaarne statistika, statistika analüüs ja statistika arendus) tööde tegemiseks kasutatud aeg. Arvestatud ei ole tootmissüsteemi disaini ja teostamist ega arendustegevust. |
| Andmekogudest saadud andmeväljade osatähtsus, % | Metoodika on väljatöötamisel. |
| Töötajate voolavus, % | Töölt lahkunute arv on jagatud töötajate keskmise arvuga. Arvestuses on kasutusel ainult omal soovil töölt lahkunute arvu. |
| Töötajate motivatsioon, motivatsiooni­indeks | Töötajate rahulolu uuringu andmete alusel arvutatav motivatsiooniindeks. |

## Lisa 3. Strateegia eesmärkide ja meetmete seosed Euroopa statistika tegevusjuhise näitajatega

|  |  |  |  |  |  |  |  |
| --- | --- | --- | --- | --- | --- | --- | --- |
|  | Meede 1 | Meede 2 | Meede 3 | Meede 4 | Meede 5 | Meede 6 | Meede 7 |

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Põhimõte 1: ametialane sõltumatus.** Statistika usaldatavuse tagab statistikaasutuste ametialane sõltumatus poliitilistest, regulatiiv- ja haldusüksustest ja ‑asutustest ning erasektorist. |  |  |  |  |  | |  |  |
| **Põhimõte 2: volitus andmete kogumiseks.** Statistikaasutustel on selge volitus statistikaks vajaliku teabe kogumiseks. Andmeesitajaid võib seadusega kohustada võimaldama ligipääsu andmetele või esitama andmeid statistika tegemise eesmärgil. |  |  |  |  | |  |  |  | |
| **Põhimõte 3: ressursside piisavus.** Statistikaasutuste käsutuses olevad ressursid on piisavad, et täita Euroopa statistika nõudeid. |  |  |  |  | |  |  |  | |
| **Põhimõte 4: kvaliteedile pühendumine.** Statistikaasutused on pühendunud kvaliteedile. Nad täiustavad protsesside ja toodete kvaliteeti süstemaatiliselt ja regulaarselt. |  |  |  |  | |  |  |  | |
| **Põhimõte 5: statistiline konfidentsiaalsus.** Andmeesitajate privaatsus ja nende esitatava teabe konfidentsiaalsus on täielikult tagatud ja nende esitatavaid andmeid kasutatakse ainult statistika tegemise eesmärgil. |  |  |  |  | |  |  |  | |
| **Põhimõte 6: erapooletus ja objektiivsus.** Statistikaasutused arendavad, teevad ja levitavad statistikat, juhindudes teaduslikust sõltumatusest, tegutsevad objektiivselt, pädevalt ja läbipaistvalt ning kohtlevad kõiki tarbijaid võrdselt. |  |  |  |  | |  |  |  | |
| **Põhimõte 7: läbimõeldud metoodika.** Kvaliteetse statistika alus on läbimõeldud metoodika. Selle jaoks on vaja asjakohaseid vahendeid, menetlusi ja asjatundlikkust. |  |  |  |  | |  |  |  | |
| **Põhimõte 8: asjakohased statistikamenetlused.** Kvaliteetse statistika aluseks on asjakohased statistikamenetlused, mida rakendatakse statistika tegemise igas etapis alates andmete kogumisest ja lõpetades andmete õigsuse kontrolliga. |  |  |  |  | |  |  |  | |
| **Põhimõte 9: andmeesitajatele liigse koormuse tekitamisest hoidumine.** Andmeesituskoormus peab vastama tarbijate vajadustele. Statistikaasutused jälgivad andmeesitajate koormust ja seavad eesmärgid selle vähendamiseks aja jooksul. |  |  |  |  | |  |  |  | |
| **Põhimõte 10: tasuvus.** Ressursse kasutatakse tulemuslikult. |  |  |  |  | |  |  |  | |
| **Põhimõte 11: asjakohasus.** Euroopa statistika vastab tarbijate vajadustele. |  |  |  |  | |  |  |  | |
| **Põhimõte 12: täpsus ja usaldusväärsus.** Euroopa statistika kajastab tegelikkust täpselt ja usaldusväärselt. |  |  |  |  | |  |  |  | |
| **Põhimõte 13: ajakohasus ja õigeaegsus.** Euroopa statistika on ajakohane ja seda avaldatakse õigel ajal. |  |  |  |  | |  |  |  | |
| **Põhimõte 14: sidusus ja võrreldavus.** Euroopa statistika on sisult ja ajaliselt järjepidev ning piirkonniti ja riigiti võrreldav; eri allikatest pärit omavahel seotud andmeid on võimalik kombineerida ja koos kasutada. |  |  |  |  | |  |  |  | |
| **Põhimõte 15: kättesaadavus ja selgus.** Euroopa statistikat esitatakse selgelt ja arusaadavalt, avaldatakse sobivalt ja otstarbekohaselt ning see on koos toetavate metaandmete ja juhtnööridega kättesaadav erapooletul moel. |  |  |  |  | |  |  |  | |

## Lisa 4. Põhistatistika toodete tegevusplaan

### Tooterühm: Rahvastikustatistika

**Praegune olukord**

|  |  |  |  |  |  |  |  |
| --- | --- | --- | --- | --- | --- | --- | --- |
| Statistikatöö liik | 2017 | | 2018 | | 2018 | | |
| Arv | Maksumus, tuhat eurot | Arv | Maksumus, tuhat eurot | Näitajate arv | Rahvus-vahelised näitajad | Riigisisesed näitajad |
| Põhistatistika, tsükliline ja ebaregulaarne statistika | 7 | 115,1 | 8 | 155,1 | 203 | 109 | 94 |
| Statistika arendus | 1 | 862,8 | 1 | 862,8 | – | – | – |
| Statistiline analüüs | – | – | – | – | – | – | – |
| **Kokku** | **8** | **977,9** | **9** | **1 017,9** | **203** | **109** | **94** |

Rahvastikustatistika tegeleb rahvastiku tootegrupi statistikaga. 2018. aastal tehakse 8 statistikatööd, millest 7 on põhistatistika tööd ja üks registripõhise rahva ja eluruumide loenduse arendustöö.

Rahvastikustatistika peamine avaliku huvi esindaja on Sotsiaalministeerium. Rahvusvahelistest organisatsioonidest on põhitellijad Eurostat, ÜRO, IMF ja OECD. Rahvastikustatistika vastu tunneb avalikkus suurt huvi ja rahvastiku valdkond on statistika andmebaasis üks enim kasutatud valdkondi. Enamikus riiklikes arengukavades kasutatakse olukorra kirjeldamiseks ja seatud eesmärkide mõõtmiseks rahvastikustatistikat. Rahvastikustatistikat (sh rahvastikuprognoosid) kasutatakse järgmistes arengu­kavades: konkurentsivõime kava „Eesti 2020“, laste ja perede arengukava 2012–2020, heaolu arengukava 2016–2023, rahvastiku tervise arengukava 2009–2020, rahvastiku tervise arengukava 2009–2020.

2018. aastal avaldatakse 203 väljundnäitajat eri klassifitseerivate tunnuste kaupa.

**Arendus**

**Rahvastikuprognoosid.** Tehakse Eesti rahvastikuprognoos ja piirkondlik rahvastikuprognoos, analüüsides varasemate rahvastikusündmuste (sünnid, surmad, ränne) trende. Kogu Eestile tehakse 2–3 stsenaariumi, piirkondadele vaid üks põhistsenaarium, prognoosiperioodiks on maksimaalselt 30 aastat. Prognoosi aluseks on riigisisene tellimus, juurutamisperioodi algus 2018, avaldamine 2019.

**REGRELi prooviloenduse tegemine seisuga 31.12.2018.** Registripõhise rahva ja eluruumide loenduse prooviloenduse ettevalmistus ja tegemine toetub EL Nõukogu määrusele, juurutamisperioodi algus 2018, andmetöötlus ja analüüs 2019.

**REGRELi loenduse tegemine seisuga 31.12.2020.** Registripõhise rahva ja eluruumide loenduse metoodika ettevalmistamine ja loenduse tegemine seisuga 31.12.2020. Loenduse ettevalmistus hõlmab partnerlusindeksi väljatöötamist ja suurandmete kasutuselevõttu loenduse tegemisel (elektri tarbimise ja mobiilpositsioneerimise andmed). Arendus toetub EL Nõukogu määrusele, juurutamisperioodi algus 2020, avaldamine 2021–2022.

### Tooterühm: Sotsiaalstatistika

**Praegune olukord**

|  |  |  |  |  |  |  |  |
| --- | --- | --- | --- | --- | --- | --- | --- |
| Statistikatöö liik | 2017 | | 2018 | | 2018 | | |
| Arv | Maksumus, tuhat eurot | Arv | Maksumus, tuhat eurot | Näitajate arv | Rahvus-vahelised näitajad | Riigisisesed näitajad |
| Põhistatistika, tsükliline ja ebaregulaarne statistika | 42 | 1 796,5 | 41 | 1 432,3 | 1 477 | 853 | 624 |
| Statistika arendus | – | – | – | – | – | – | – |
| Statistiline analüüs | – | – | – | – | – | – | – |
| **Kokku** | **42** | **1 796,5** | **41** | **1 432,3** | **1 477** | **853** | **624** |

Sotsiaalstatistika valdkonnas on 8 tooterühma: heaolu, sissetulekud ja vaesus, sotsiaalne kaitse, tööturg, haridus, õigus ja turvalisus, kultuur, turism. Iga rühm koosneb statistikatöödest ja -toodetest. 2018. aastal tehakse 42 statistikatööd, millest 35 on põhistatistika tööd.

Sotsiaalstatistika peamine avaliku huvi esindaja on Sotsiaalministeerium. Rahvusvahelistest organisatsioonidest on põhitellijad Eurostat, ÜRO, IMF ja OECD. Sotsiaalstatistika valdkonnas on suurem avalik huvi tööturu ja sissetulekute tooterühma vastu. Enamikus riiklikes arengukavades kasutatakse sotsiaalstatistikat olukorra kirjeldamiseks ja seatud eesmärkide mõõtmiseks. Sotsiaalstatistika näitajaid kasutatakse järgmistes arengukavades: konkurentsivõime kava „Eesti 2020“, laste ja perede arengukava 2012–2020, heaolu arengukava 2016–2023, rahvastiku tervise arengukava 2009–2020, rahvastiku tervise arengukava 2009–2020, Eesti elukestva õppe strateegia 2020, noortevaldkonna arengukava 2014–2020, „Lõimuv Eesti 2020“.

2018. aastal avaldatakse 1477 väljundnäitajat eri klassifitseerivate tunnuste kaupa.

**Arendus**

**Elamumajandus.** Eluruumide ja elamistingimuste kohta statistika avaldamine on riigisisene tellimus, rahastatud grandiga. Metoodika on arendatud REGRELi ettevalmistuse käigus. Juurutamisperioodi algus 2017, esmaavaldamine 2018.

**Küsimustikus „Infotehnoloogia leibkonnas“ uued küsimuste plokid.** Igal aastal vahetatakse küsimustikus osa mooduleid uute vastu välja. Põhineb Euroopa Komisjoni määrusel, rahastatud grandiga. Juurutamisperioodi algus: igal aastal uus moodul. Esmaavaldamine: pidev.

**Sotsiaaluuringu moodul „Tervis“.** Sotsiaaluuringu põhiküsimustikule lisatava mooduliga uuritakse rahvastiku terviseseisundit ja tervisekäitumist, tervishoiuteenuste kasutamist ning tervishoiuressursse ja nende kasutamist. Põhineb Euroopa Komisjoni määrusel. Juurutamisperioodi algus 2017, esma­avaldamine 2018.

**Sotsiaaluuringu moodul „Heaolu“.** Sotsiaaluuringu põhiküsimustikule lisatava mooduliga hinnatakse heaolu inimeste enesehinnangulise subjektiivse rahulolu mõõtmise ja subjektiivsete näitajate abil ning hinnatakse inimeste rahulolu eluga ja mitmesuguste tundeliste aspektidega. Põhineb Euroopa Komisjoni määrusel. Juurutamisperioodi algus 2018, esmaavaldamine 2019.

**Tööjõu-uuringu moodul „Ettevõtjad ja FIEd“.** Tööjõu-uuringule lisatava mooduliga uuritakse ettevõtjate ja FIEde majanduslikku iseseisvust ning ettevõtjate ja FIEde töötingimusi. Hõlmab palgatöötajate, ettevõtjate ja FIEde võrdlust (sh rahulolu oma tööga). Põhineb Euroopa Komisjoni määrusel, rahastatud grandiga. Juurutamisperioodi algus 2017, esmaavaldamine 2018.

**Tööjõu-uuringu moodul „Töö- ja pereelu kokkusobitamine“.** Tööjõu-uuringule lisatava mooduliga uuritakse töö- ja pereelu sobitamise paindlikkust. Põhineb Euroopa Komisjoni määrusel, rahastatud grandiga. Juurutamisperioodi algus 2018, esmaavaldamine 2019.

**Ajakasutuse uuringus veebipäevik + aktiivsusmonitor.** Ajakasutuse uuringu andmekogumise metoodika arendus, mille käigus testitakse aktiivsusmonitoride kasutamise võimalusi ja veebipäeviku parendamist. Toetub rahvusvahelisele tellimusele, rahastatud grandiga. Juurutamisperioodi algus 2017, juurutamine 2019.

**Palgalõhe.** Palgalõhe statistika metoodika uuendamine heaolu arengukava näitajate avaldamiseks aastate 2015–2017 kohta ja alates 2019. aastast. Põhineb Sotsiaalministeeriumi tellimusel. Juurutamis­perioodi algus 2018, esmaavaldamine 2019.

**Sotsiaaluuringu ümberkujundamine.** Eesti Sotsiaaluuringu (ESU) vastavusse viimine sotsiaalstatistika raammääruse IESS nõuetega, sh ESU paneeli ümberkujundamine neljalt aastalt kuuele. Toetub rahvusvahelisele tellimusele, EL Nõukogu määruse vastuvõtmisel. Juurutamisperioodi algus 2019 või 2020, esmaavaldamine 2021 või 2022.

**Tööjõu-uuringu ümberkujundamine ja** **vastavusse viimine** **sotsiaalstatistika raammääruse IESS nõuetega.** Põhineb rahvusvahelisel tellimusel, EL Nõukogu määruse vastuvõtmisel. Juurutamisperioodi algus 2019 või 2020, esmaavaldamine 2021 või 2022.

**Avalik-õiguslike ülikoolide andmed saldoandmikust.** Avalik-õiguslikelt ülikoolidelt küsimustikega andmekogumine asendatakse saldoandmiku andmetega, millega väheneb andmeesitajate haldus­koormus. Põhineb rahvusvahelisel tellimusel, sisend UOE andmeedastusse. Juurutamisperioodi algus 2017, esmaavaldamine 2018.

**Kontsertide andmed veebist kammitud.** Muusikaküsimustik eeltäidetakse veebist kammitud kontserdiinfoga, et vähendada andmeesitajate koormust. Põhineb riigisisesel tellimusel. Juurutamis­perioodi algus 2017, esmaavaldamine 2018.

**Kasutada isiku-uuringutes rohkem veebi- ja telefoniküsitlusi.** Telefoni- (CATI) ja interneti- (CAWI) küsitluste osatähtsuse suurendamine sotsiaaluuringutes. Praegu on CATIs ja CAWIs ainult üheliikmelised korduvalt uuringus osalenud leibkonnad, enamiku uuringus osalejatega teeb intervjuu Statistikaameti küsitleja. Põhineb rahvusvahelisel tellimusel. Juurutamisperioodi algus 2018, rakendamine 2020.

**Katsetada turismiuuringus CAWI-CATI ja CAWI-CAPI kombineeritud meetodit.** Juurutamisperioodi algus 2019, rakendamine 2020.

### Tooterühm: Majandusstatistika

**Praegune olukord**

|  |  |  |  |  |  |  |  |
| --- | --- | --- | --- | --- | --- | --- | --- |
| Statistikatöö liik | 2017 | | 2018 | | 2018 | | |
| Arv | Maksumus, tuhat eurot | Arv | Maksumus, tuhat eurot | Näitajate arv | Rahvus-vahelised näitajad | Riigisisesed näitajad |
| Põhistatistika, tsükliline ja ebaregulaarne statistika | 79 | 2 878,4 | 80 | 2 774,3 | 2 027 | 1 313 | 714 |
| Statistika arendus | 2 | 98,3 | 2 | 98,3 | – | – | – |
| Statistiline analüüs | – | – | – | – | – | – | – |
| Statistiline register | 2 | 98,3 | 2 | 98,3 | – | – | – |
| **Kokku** | **81** | **2 976,7** | **84** | **3 331,4** | **2 027** | **1 313** | **714** |

Majandusstatistika koondab endas 13 tooterühma: rahvamajanduse arvepidamine, rahandus, põllumajandus, energia, äristatistika, ettevõtlustrendid, finants- ja kindlustusstatistika, teadus, tehnoloogia ja innovatsioon, transport, tootjahinnad, tarbijahinnad, tööjõukulu ning väliskaubandus. Iga rühm koosneb statistikatöödest ja -toodetest. 2018. aastal tehakse 84 statistikatööd 2027 väljundnäitajaga.

Majandusstatistika peamised avaliku huvi esindajad on Majandus- ja Kommunikatsiooniministeerium, Maaeluministeerium ja Rahandusministeerium. Rahvusvahelistest organisatsioonidest on põhitellijad Eurostat, ÜRO, IMF ja OECD. Majandusstatistika valdkonna üksikute toodete tarbijaskond on aga oluliselt laiem – teised riigiasutused, kohalikud omavalitsused, erialaliidud, teadusasutused, ettevõtjad. Majandusstatistikat kasutatakse seatud eesmärkide mõõtmiseks enamikus riiklikes arengukavades: Eesti ettevõtluse kasvustrateegia 2014–2020, Eesti infoühiskonna arengukava 2020, energiamajanduse arengukava 2030, Eesti riiklik turismiarengukava 2014–2020, transpordi arengukava 2014–2020, Eesti merenduspoliitika 2012–2020, ehitusmaavarade kasutamise riiklik arengukava 2011–2020, Eesti maaelu arengukava 2014–2020, Eesti teadus- ja arendustegevuse ning innovatsiooni strateegia 2014–2030 „Teadmispõhine Eesti“.

2018. aastal avaldatakse 2103 väljundnäitajat eri klassifitseerivate tunnuste kaupa.

**Arendus**

**Laevastikupõhine statistika.** Merekalapüügisektori laevastiku segmendi põhised andmed majandustegevuse ja sotsiaalvaldkonna kohta (tulud, kulud, investeeringud, tööhõive, palgad). Keskkonnaministeeriumi tellimus, põhineb EL Nõukogu määrusel. Juurutamisperioodi algus 2018, esmaavaldamine 2019.

**OFATS**. Eesti Pangalt võetakse üle Eesti ettevõtete välismaal olevate tütarettevõtete majandustegevuse statistika tegemine ja avaldamine. Eesti Pank edastas andmeid ainult Eurostatti. Rahvusvaheline tellimus. Juurutamisperioodi algus 2017, esmaavaldamine 2019.

**Kuuline teenuste müügi- ja mahuindeks**. Töötatakse välja metoodika ja juurutatakse kuuline teenuste müügi- ja mahuindeks. Rahvusvaheline tellimus (õigusakt menetluses), vajalik riikliku tellimuse kokkulepe. Juurutamisperioodi algus 2017, esmaavaldamine 2020.

**Kuuline hulgikaubanduse müügi- ja mahuindeks.** Töötatakse välja metoodika ja juurutatakse kuuline hulgikaubanduse müügi- ja mahuindeks. Rahvusvaheline tellimus (õigusakt menetluses), vajalik riikliku tellimuse kokkulepe. Juurutamisperioodi algus 2017, esmaavaldamine 2020.

**Tarbijahinnaindeks, tarbimismeetodil arvutatav SKP, leibkonna eelarve uuring.** Rahvusvahelise viiekohalise individuaaltarbimise klassifikaatori (COICOP) juurutamine. Rahvusvaheline tellimus (õigusakt menetluses). Juurutamisperioodi algus 2019, esmaavaldamine 2020–2021.

**Teenuste väliskaubanduse mõju ettevõtlusele.** Teenuste väliskaubanduse andmete sidumine ettevõtete majandustegevust iseloomustavate andmetega. Rahvusvaheline tellimus (õigusakt menetluses), vajalik riikliku tellimuse kokkulepe. Juurutamisperioodi algus 2017, esmaavaldamine 2020.

**Taimekasvatuse lisanäitajad.** Eeldatavalt suuremahulised muudatused (metoodika, uued näitajad jms) tulenevad uuest regulatsioonist (SAIO), mida praegu töötatakse välja Euroopa Komisjoni töörühmades). Rahvusvaheline tellimus, vajalik riikliku tellimuse kokkulepe. Juurutamisperioodi algus 2018, esmaavaldamine 2021.

**Põllumajandusloendus.** Osa väljundnäitajaid muutub (ulatus ei ole teada, regulatsioon (IFS) alles menetlemisel). Rahvusvaheline tellimus (õigusakt menetluses), vajalik riikliku tellimuse kokkulepe. Juurutamisperioodi algus 2018, esmaavaldamine 2021.

**Äriteenuste tootjahinnaindeks.** Lisaks olemasolevatele äriteenuste hinnaindeksitele töötatakse uut hinnaindeksit välja vähemalt kaheksale uuele teenuseliigile. Rahvusvaheline tellimus (õigusakt menetluses), vajalik riikliku tellimuse kokkulepe. Juurutamisperioodi algus 2019, esmaavaldamine 2021.

**Ettevõtete majandusnäitajad tegevusalarühma järgi omavalitsusüksuste tasandil.** Töötatakse välja ettevõtete statistika tegemise eeskiri ettevõtete majandusnäitajate arvutamiseks tegevusalarühma järgi omavalitsusüksuse tasandil ja avaldatakse andmed statistika andmebaasis. Riigisisene tellimus (täpsustub asutustevahelise töörühma lõpparuandes), riikliku tellimuse kokkuleppe vajadus. Juurutamis­perioodi algus 2017, esmaavaldamine 2018.

**Palk.** Palga- ja tööturu uued väljundnäitajad (ametialade järgi), detailsem piirkondlik statistika. Riigisisene tellimus. Juurutamisperioodi algus 2017, esmaavaldamine 2018 (jaotus ametialade järgi lisandub hiljem).

**Teravilja ja õliseemnete arvestuse uus metoodika.** Muudetakse teravilja ja õliseemnete arvestuse metoodikat. Vähendatakse kogutavate muutujate arvu, puudujäävad muutujad leitakse mudelarvestusega (mudel baseerub eelmistel andmetel). Rahvusvaheline tellimus (metoodikamuudatus, käsiraamat välja töötamisel), vajalik riikliku tellimuse kokkulepe. Juurutamisperioodi algus 2017, esmaavaldamine 2018.

**Rahvamajanduse arvepidamine (kvartal ja aasta), regionaalne SKP, sektorikontod, valitsemis­sektori rahandus, pakkumise ja kasutamise tabelid, kogurahvatulu ja kaalutud keskmise käibemaksumäära statistika EÜ eelarve omavahendite kohta.** Suur revisjon 2019: kogu aegrea ülevaatamine (1995–2019), uute arvestusmetoodikate ja uute komponentide juurutamine, sh kapitali kogumahutuse metoodika edasiarenduse juurutamine. Rahvusvaheline kokkulepe. Juurutamisperioodi algus 2017, esmaavaldamine 2019.

**Põllumajandusmaa müügi- ja rendihindade uus mudel.** Müügi- ja rendihindade statistikat (statistikatöö 20415) arvutatakse Maa-ameti andmete põhjal. Statistika arvutamisel kalibreeritakse haldusandmeid 2013. aasta statistilise uuringu andmete alusel. Vajalik on teha uus uuring, et ajakohastada mudeli parameetreid. Rahvusvaheline tellimus (rahvusvaheliselt võrreldav metoodika), vajalik riikliku tellimuse kokkulepe. Juurutamisperioodi algus 2018, esmaavaldamine 2020.

**SIMSTAT.** ELi-sisese kaupade saabumise statistika tegemisel võetakse kasutusele teiste liikmesriikide kaupade lähetamise andmestik. Rahvusvaheline tellimus (õigusakt menetluses), vajalik riikliku tellimuse kokkulepe. Juurutamisperioodi algus 2017, esmaavaldamine 2020.

**Kaupade väliskaubanduse mudelid.** Kaupade väliskaubandusstatistika tegemise arendamiseks. Töötatakse välja mudel, et arvutada olemasolevate andmete põhjal netomass, transpordiliik, tarnetingimused ja kauba statistiline väärtus. Kui mudel õnnestub, see juurutatakse ja ettevõtetelt nende tunnuste kohta enam andmeid küsita. Väheneb halduskoormus ja suureneb statistikatöö maksumus. Rahvusvaheline tellimus (halduskoormuse vähendamine), grant. Juurutamisperioodi algus 2018, esmaavaldamine 2020.

**Ehitushinnaindeks.** Uute ehitusprojektide põhjal ehitushinnaindeksi kaalustruktuuri viimine baasile 2020 ning arvestusaluseks olevate ehitusmaterjalide nimekirja uuendamine. Rahvusvaheline tellimus, vajalik riikliku tellimuse kokkulepe. Juurutamisperioodi algus 2020, esmaavaldamine 2021.

**Impordihinnaindeks.** Väliskaubandusandmete vahetuse (SIMSTAT) käivitumisel riikide vahel impordihinnaindeksi teha kaalud ja valim teiste algandmete põhjal. Rahvusvaheline tellimus (õigusakt menetluses), vajalik riikliku tellimuse kokkulepe. Juurutamisperioodi algus 2019, esmaavaldamine 2022.

**Põllumajandussaaduste tootmise vahendite ostuhinnaindeks ja põllumajandussaaduste tootjahinnaindeks.** Eeldatavad muudatused uue määruse põhjal. Rahvusvaheline tellimus (õigusakt menetluses). Juurutamisperioodi algus 2021, esmaavaldamine 2023.

**Tarbijahinnaindeks.** Hinnaregistraatorite tahvelarvutite rakenduse juurutamine. Riigisisene tellimus. Juurutamisperioodi algus 2017, esmaavaldamine 2018.

**Veetranspordi andmed EMDEst.** Veetranspordistatistika tegemisel võetakse kasutusele elektroonilise mereinfosüsteemi (EMDE) andmestik. Riigisisene tellimus (halduskoormuse vähendamine), vajalik riikliku tellimuse kokkulepe. Juurutamisperioodi algus 2017, esmaavaldamine 2018.

**Kindlustuse aastastatistika uus metoodika.** Põhivara muutujate kasutamine Solventsus II andmestikust ja küsimustikuga kogumisest loobumine. Riigisisene tellimus (halduskoormuse vähendamine), vajalik riikliku tellimuse kokkulepe. Juurutamisperioodi algus 2018, esmaavaldamine 2019.

**Finantsvahenduse põhivara näitajad majandusaasta aruande andmetel.** Põhivara muutujate võtmine majandusaasta aruandest ja küsimustikuga kogumisest loobumine. Riigisisene tellimus (halduskoormuse vähendamine), vajalik riikliku tellimuse kokkulepe. Juurutamisperioodi algus 2018, esmaavaldamine 2019.

**Energiastatistika Eleringi andmetel.** Energiastatistika tegemisel võetakse kasutusele Eleringi energiatarbimisandmestik ja loobutakse andmete küsimisest elektri tarbijatelt. Riigisisene tellimus, vajalik riikliku tellimuse kokkulepe. Juurutamisperioodi algus 2015, esmaavaldamine 2019.

**Tööstustoodete ja Intrastati aruande ühildamine.** Tööstustoodete ja kaupade lähetamise aruande (Intrastat) ühildamine. Sellega kaasneb kaupade nomenklatuuri muutmise vajadus Prodcomi erisuste tõttu. Riigisisene tellimus (halduskoormuse vähendamine). Juurutamisperioodi algus 2018, esma­avaldamine 2019.

**Vabade ametikohtade arvestuse metoodika muudatus.** Metoodiline arendustöö, mille käigus hinnatakse töötamise registri, Töötukassa ja eraettevõtete tööportaalide tööpakkumiste andmestike sobivust statistika tegemiseks ja töötatakse välja parim mudel vabade ametikohtade statistika arvutamiseks etteantud nõuete järgi. Riigisisene tellimus (halduskoormuse vähendamine), vajalik riikliku tellimuse kokkulepe. Juurutamisperioodi algus 2018, esmaavaldamine 2019.

**Ekspordihinnaindeks.** Tööstustooted – aasta ja väliskaubandusstatistika küsimustiku ühendamine Statistikaametis. Indeksi kaalud ja valim tuleb teha teiste algandmete põhjal. Riigisisene tellimus. Juurutamisperioodi algus 2018, esmaavaldamine 2020.

**Tööstustoodangu tootjahinnaindeks.** Tööstustooted – aasta üleviimine KN-ile ja ühendamine väliskaubandusstatistika küsimustikuga Statistikaametis. Küsimustikes klassifikaatori muudatus. Indeksi kaalud ja valim tuleb teha teiste algandmete põhjal. Riigisisene tellimus. Juurutamisperioodi algus 2018, esmaavaldamine 2020.

**Tehingupõhised andmed statistika tegemisel.** Statistikatööde tehingupõhiste andmete detailsuse kokku leppimine, statistika arvutuse eeskirjade muutmine (projekti „Aruandlus 3.0“ osa). Statistika arvutamine muutub teadmusmahukaks. Riigisisene tellimus (halduskoormuse vähendamine), vajalik riikliku tellimuse kokkulepe. Juurutamisperioodi algus 2016, esmaavaldamine 2018 (palk ja tööjõu andmed); 2020 (ülejäänud andmed).

### Tooterühm: Keskkonnastatistika

**Praegune olukord**

|  |  |  |  |  |  |  |  |
| --- | --- | --- | --- | --- | --- | --- | --- |
| Statistikatöö liik | 2017 | | 2018 | | 2018 | | |
| Arv | Maksumus, tuhat eurot | Arv | Maksumus, tuhat eurot | Näitajate arv | Rahvus-vahelised näitajad | Riigisisesed näitajad |
| Põhistatistika, tsükliline ja ebaregulaarne statistika | 11 | 226,6 | 12 | 270,6 | 136 | 62 | 74 |
| Statistika arendus | 1 | 44,0 | – | – | – | – | – |
| Statistiline analüüs | – | – | – | – | – | – | – |
| **Kokku** | **12** | **270,6** | **12** | **270,6** | **136** | **62** | **74** |

Muutus statistikatöö liik tööl „Energia arvepidamine“ (10105), kuna lõppes arendusfaas. Statistikatöö liigiks sai põhistatistika.

Euroopa keskkonnaarvepidamiste strateegia prioriteetide alusel tuleb välja töötada üha uusi keskkonnaarvepidamisi. Praeguseks on välja töötatud kuus arvepidamist, nn kolmanda laine neli arvepidamist on planeeritud lähitulevikku ja seotud vastava määruse vastuvõtmisega.

2018. aastal tehakse 12 keskkonna tooterühma kuuluvat statistikatööd kokku 136 väljundnäitajaga.

Keskkonnastatistika peamised avaliku huvi esindajad on Keskkonnaministeerium, Maaeluministeerium ja Riigikantselei. Rahvusvahelistest organisatsioonidest on põhitellijad Eurostat ja ÜRO.

**Arendus**

**Keskkonnakaitsekulutuste arvepidamine.** Keskkonnakaupade pakkumise, kasutuse ja finantseerimise arvestuste lisamine keskkonnakaitsekulutuste arvepidamises teenuste pakkumisele, kasutusele ja finantseerimisele, et näha terviklikku keskkonnasektorit. Rahvusvaheline tellimus. Juurutamisperioodi algus 2018 (grant), esmaavaldamine 2018.

**Energia arvepidamine.** Arvestatakse uued arvepidamise komponendid: energiatoodete kasutamine muundatud energia tootmiseks ja energia lõpptarbimiseks, mitmesuguste ettevõttesiseste energiavoogude detailsem arvestamine. Rahvusvaheline tellimus. Juurutamisperioodi algus 2018 (grant), esmaavaldamine 2018.

**Keskkonnamaksude arvepidamine**. Uute maksude lisandumine. Rahvusvaheline tellimus. Juurutamisperioodi algus 2019, esmaavaldamine 2019.

**Põllumajanduskeskkonna näitajad.** Tuleb taas tootma hakata lämmastiku ja fosfori bilanssi, aga ka muid põllumajanduskeskkonna näitajaid, mille andmekoosseis on veel kindlakstegemisel. Rahvusvaheline tellimus (õigusakt menetluses), vajalik riikliku tellimuse kokkulepe. Juurutamisperioodi algus 2018, esmaavaldamine 2021.

**Veekasutuse arvepidamine.** Uue arvepidamise metoodika juurutamine, väljundnäitajate lisandumine. Rahvusvaheline tellimus (õigusakt menetluses), vajalik riikliku tellimuse kokkulepe. Juurutamisperioodi algus 2019, esmaavaldamine 2020–2022.

**Metsanduse arvepidamine.** Uue arvepidamise metoodika juurutamine, väljundnäitajate lisandumine. Rahvusvaheline tellimus (õigusakt menetluses), vajalik riikliku tellimuse kokkulepe. Juurutamisperioodi algus 2019, esmaavaldamine 2020–2022.

**Ressursside jätkusuutliku haldamise kulutuste arvepidamine.** Uue arvepidamise metoodika juurutamine, väljundnäitajate lisandumine. Rahvusvaheline tellimus (õigusakt menetluses), vajalik riikliku tellimuse kokkulepe. Juurutamisperioodi algus 2019, esmaavaldamine 2020–2022.

**Ökosüsteemiteenuste arvepidamine.** Uue arvepidamise metoodika juurutamine, väljundnäitajate lisandumine. Rahvusvaheline tellimus (õigusakt menetluses), vajalik riikliku tellimuse kokkulepe. Juurutamisperioodi algus 2019, esmaavaldamine 2020–2022.

### Tooterühm: Eri valdkondade statistika

**Praegune olukord**

|  |  |  |  |  |  |  |  |
| --- | --- | --- | --- | --- | --- | --- | --- |
| Statistikatöö liik | 2017 | | 2018 | | 2018 | | |
| Arv | Maksumus, tuhat eurot | Arv | Maksumus, tuhat eurot | Näitajate arv | Rahvus-vahelised näitajad | Riigisisesed näitajad |
| Põhistatistika, tsükliline ja ebaregulaarne statistika | 3 | 56,7 | 3 | 60,1 |  |  |  |
| Statistika arendus | – | – | 2 | 202,1 |  |  |  |
| Statistiline analüüs | 4 | 179,6 | 4 | 179,6 |  |  |  |
| **Kokku** | **7** | **236,3** | **9** | **441,8** |  |  |  |

Eri valdkondade statistika all on tooterühmad säästev areng ja regionaalne areng. Tegemist on horisontaalsete tooterühmadega, mis koondavad teiste rühmade all avaldatud näitajaid. Eri valdkondade statistika all koostatakse kolme kogumikku: Eesti Statistika Kvartalikiri, Eesti piirkondliku arengu kogumik, muu teemakogumik. Samuti edastatakse andmeid rahvusvahelistele organisatsioonidele.

Eri valdkondade statistika peamised avaliku huvi esindaja on Rahandusministeerium ja Riigikantselei. Rahvusvahelistest organisatsioonidest on põhitellijad ÜRO ja OECD. Eri valdkondade statistika näitajaid kasutatakse järgmistes arengukavades: Eesti regionaalarengu strateegia 2014–2020, Eesti säästva arengu riiklik strateegia „Säästev Eesti 21“.

**Arendus**

**Säästva arengu näitajad.** Ülemaailmsetest säästva arengu eesmärkidest lähtudes lisatakse väljundnäitajad, mis on Eestis asjakohased. Riigisisene tellimus. Juurutamisperioodi algus 2018, esmaavaldamine 2018.

**Poliitika mõju kvantitatiivse hindamise mudel.** Seaduste mõju analüüsi mudeli väljatöötamine. Riigisisene tellimus. Juurutamisperioodi algus 2018, esmaavaldamine 2019.

## Lisa 5. Arengukava ajaline teekaart



## Lisa 6. Meetmete alamtegevuste eest vastutavad osakonnad[[5]](#footnote-6)

**Meede 1**

1. Vastutavad osakonnad on SSAO, MKSO, EPSO vastavalt lisa 3 teekaardile.
2. Projekti „Aruandlus 3.0“ juhtimiseks on juhtkonna alluvusse loodud eri osakondade esindajatest koosnev projektirühm.
3. Vastutavad osakonnad on SSAO, MKSO, EPSO.
4. Vastutab ATAO.
5. Vastutavad osakonnad on SSAO, MKSO, EPSO.
6. Vastutab ATAO.
7. Vastutavad kvaliteedijuht, FO, SSAO, MKSO, EPSO.

**Meede 2**

1. Vastutab SLO.
2. Vastutab ATAO.
3. Vastutavad MKSO, SSAO, EPSO
4. Vastutab MKSO, SSAO, EPSO
5. Vastutab SLO.
6. Vastutab SLO.

**Meede 3**

Meetme tegevusvaldkondade eest vastutajad määratakse tegevusteekaardi alusel pärast strateegia kinnitamist.

**Meede 4**

1. Vastutab ATAO.
2. Vastutab ALO.
3. Vastutab ATAO.
4. Vastutab ALO.
5. Vastutab ALO.
6. Vastutab ALO.
7. Vastutab ALO.
8. Vastutab ALO.
9. Vastutab ÄTO.

**Meede 5**

1. Vastutavad SSAO, MKSO, EPSO.
2. Vastutab SSAO.
3. Vastutab SSAO.
4. Vastutab juhtkond.
5. Vastutab ÄTO.

**Meede 6**

Selle meetme eest vastutab PTO

**Meede 7**

Selle meetme eest vastutab ÄTO

## Lisa 7. Olulisemad mõisted koos selgitustega

Ajakohasus – ajavahemik vaadeldava sündmuse või nähtuse ja seda kirjeldavate andmete avaldamise vahel.

Ametialane sõltumatus – statistikaasutuste ametialane sõltumatus poliitilistest, regulatiiv- ja haldusüksustest ja ‑asutustest ning erasektorist.

Andmeesitaja – ettevõtted, asutused, organisatsioonid jt majandusüksused, sh kõikvõimalikud riiklikud ja eraõiguslikud andmekogud, ning füüsilised isikud. Majandusüksustele on andmete esitamine riikliku statistika tegemiseks kohustuslik, füüsilistele isikutele üldjuhul vabatahtlik.

Andmekogu – riigi, kohaliku omavalitsuse või muu avalik-õigusliku isiku või avalikke ülesandeid täitva eraõigusliku isiku infosüsteemis töödeldavate korrastatud andmete kogum, mis asutatakse ja mida kasutatakse seaduses, selle alusel antud õigusaktis või rahvusvahelises lepingus sätestatud ülesannete täitmiseks.

Andmeladu – statistika andmeladu sisaldab Statistikaameti kogutud ja töödeldud andmeid süstematiseeritud ja kirjeldatud kujul. Andmeladu teeb hõlpsamaks andmete taaskasutuse, võimaldades andmelaos olevaid andmeid kombineerida ja linkida ning niiviisi kiiresti vajalikku statistikat teha ehk luua olemasoleva info põhjal täiesti uut teadmust.

Andmeobjekt – andmeesitaja, kelle kohta andmeid kogutakse.

Asjakohasus – statistika vastavus olemasolevate ja võimalike uute kasutajate vajadustele.

Avaandmed – andmed, mis peaksid olema vabad kõigile kasutamiseks ja taasavaldamiseks ning mille kasutamist ei tuleks reguleerida autoriõiguse, patendi ega muu mehhanismiga. Siinses dokumendis on avaandmete all mõeldud ka neid andmeid, mis ei ole reguleeritud rahvusvahelise ega riikliku statistika metodoloogiaga.

Avaldamiskalender – annab ülevaate kogu Statistikaameti väljundi avaldamise aegadest. Igal aastal avaldatakse uue aasta avaldamiskalender veebilehel hiljemalt 1. oktoobril. Avaldamisaja muutmisest teatatakse vähemalt kolm kuud ette.

Baasstatistika – ühiskonna minimaalne vajadus riikliku statistika järele: osa sellest võib olla statistikaprogrammis, s.t selle rahastus on tagatud, kuid osa jääb ressursipuudusel statistikaprogrammist välja.

Erapooletus – statistikat arendatakse, tehakse ja levitatakse teaduslikust sõltumatusest juhindudes, tegutsedes objektiivselt, pädevalt ja läbipaistvalt ning koheldes kõiki tarbijaid võrdselt.

Infosüsteem – koosneb teabe kogumise ja säilitamise, töötlemise ning väljastamise vahenditest.

Klient – Statistikaameti kliendid on andmeesitajad ja statistikatarbijad.

Kuubimuutuja – agregeeritud andmeid kirjeldav muutuja.

Registrimuutuja – statistilisi üksikandmeid kirjeldav muutuja.

Riikliku statistika programm – igal aastal järgmiseks viieks aastaks koostatav rahvastiku-, sotsiaal-, majandus- ja keskkonnaalaste statistikatööde loetelu, mis lähtub riigisisesest või rahvusvahelisest statistikavajadusest.

Statistiline konfidentsiaalsus – isiku või majandusüksuse otsest või kaudset tuvastamist võimaldavate andmete kaitsmine avalikustamise eest.

Statistika tarbija – kogu ühiskond. Tarbijate liigitusi on mitmeid, nt kolmene jaotus: lai avalikkus (üldjuhul ajakirjanduse vahendusel ise tarbimist teadvustamata), spetsialistid (nt ajakirjanikud, ministeeriumide ametnikud, ettevõtete turundusspetsialistid, Eurostat) ja teadlased (vajavad eriti üksikasjalikke andmeid põhjalike selgitustega).

Statistikatöö – statistiline uuring, loendus, statistikaväljaanne ja statistiline register.

Tootmissüsteem – tootmise korralduse viis, mis seob tootjad, varustajad ja kliendid tervikuks.

Töötajad – siinses strateegias töötajad ja ametnikud kokku.

Väljundnäitaja – statistika andmebaasis avaldatavad näitajad.

Lisa 8. Lühendid koos selgitustega

ALO – andmelao osakond

ARO – andmetöötluse ja registrite osakond

ATAO – andmetöötluse arendusosakond

CAF – Common Assessment Framework

CAPI – Computer Assisted Personal Interview

CATI – Computer Assisted Telephone Interview

CAWI – Computer Assisted Web Interview

COICOP – individuaaltarbimise klassifikaator (väljatöötamisel)

EPSO – ettevõtlus- ja põllumajandusstatistika osakond

ESS – Euroopa statistikasüsteem

FO – finantsosakond

GSBPM – Generic Statistical Business Process Model

IFS – **integreeritud statistika põllumajandusettevõtete kohta (**Integrated Farm Statistics)

IMF – Rahvusvaheline Valuutafond

ISKE – infosüsteemide turvameetmete süsteem

MKSO – majandus- ja keskkonnastatistika osakond

OECD – Majandusliku Koostöö ja Arengu Organisatsioon

OFATS – Eesti ettevõtete välismaal asuvate tütarettevõtete statistika (Outward Foreign Affiliates Statistics)

REGREL – registripõhine rahva ja eluruumide loendus

RIA – Riigi Infosüsteemi Amet

RM – Rahandusministeerium

RMIT – Rahandusministeeriumi Infotehnoloogiakeskus

SA – Statistikaamet

SAIO – põllumajanduse sisendite ja toodangu statistika (Statistics on Agricultural Input and Output)

SDMX – statistiliste ja metaandmete vahetamise standard

SIMSTAT – ühtse turu statistika (Single Market Statistics)

SSAO – sotsiaalstatistika ja analüüsi osakond

SWOT – analüüsimudel, mille nimetus koosneb sõnadest „tugevused“ (*strengths*), „nõrkused“ (*weaknesses*), „võimalused“ (*opportunities*), „ohud“ (*threats*)

UOE – UNESCO, OECD ja Eurostati hariduse ühisandmestik

ÄTO – äritehnoloogia osakond

ÜRO – Ühinenud Rahvaste Organisatsioon

**Statistikaameti infosüsteemid**

.Stat – statistika andmebaasi tarkvara

eSTAT – elektrooniline andmete esitamise kanal

iMeta – integreeritud metaandmete haldussüsteem

1. Väited tuginevad 2016. aasta töötajate rahulolu uuringu hinnangutele. [↑](#footnote-ref-2)
2. Tarbijauuringuid on tehtud alates 1996. aastast ja nende tulemustega saab tutvuda siin: <http://www.stat.ee/tarbijauuringud>. [↑](#footnote-ref-3)
3. <http://www.stat.ee/dokumendid/19430>

   b Euroopa statistika tegevusjuhise ja käesoleva strateegia eesmärkide ja meetmete täpsemaid seoseid kirjeldab lisa 3. [↑](#footnote-ref-4)
4. Vt strateegiakaarti [↑](#footnote-ref-5)
5. Osakondade nimetuste lühendid on lisas 7. [↑](#footnote-ref-6)